text:
Vaqaqacotaka Nomu Vakabauta ena Nomu iNuinui
“Na vakabauta oya noda vakadeitaka e lomada ni na yaco dina na ka eda nuitaka.”—IPER. 11:1.
SERE: 81, 134
1, 2. (a) E duidui vakacava na veika eda nuitaka na lotu vaKarisito kei ira na bula tu ena vuravura i Setani? (b) Na taro cava eda na veivosakitaka?
QO E dua na inuinui totoka e noda na lotu vaKarisito! Se da lumuti se ‘so tale na sipi,’ eda vakanamata kece ena kena vakayacori na inaki taumada ni Kalou kei na vakarokorokotaki ni yacana. (Joni 10:16; Maciu 6:9, 10) E inuinui dokai dina meda vakamareqeta. Eda vakanamata tale ga ena veivakalougatataki ni bula tawamudu ena “lomalagi vou” se “vuravura vou” ni Kalou. (2 Pita 3:13) Ia gauna mada ga qo eda nuitaka na tamata ni Kalou nida na vakalougatataki tiko ga vakalevu.
2 O ira tale ga na to ena vuravura i Setani e tiko na ka era nuitaka, era vakatitiqataka ga na kena vakavotukana. Kena ivakaraitaki, era nuitaka e vica vata na milioni na dauveimauilavo nira na rawata e dua na ilavo, kena leqa ga nira sega ni vakadeitaka sara. Ia na vakabauta dina, e yavutaki ena noda “vakadeitaka e lomada” na noda inuinui vaKarisito. (Iper. 11:1) De dua o na vakasamataka se rawa ni vakadeitaki vakacava na noda inuinui. E yaga vakacava na dei ni noda vakabauta na ka eda nuitaka?
3. E yavutaki ena cava na vakabauta vaKarisito dina?
3 Nida ivalavala ca eda sega ni sucu kaya mai na vakabauta. Ia ke da yalomalumalumu ena cakacaka na yalo tabu ni Kalou e lomada Kala. 5:22) E sega ni tukuni ena iVolatabu ni tiko na yavu me vakabauta kina o Jiova se vinakati me tiko vua na vakabauta. Ni kaukaua duadua, e vuku tale ga, ena sega ni dua na ka me vakalatilati ena kena vakayacori na lomana. Sa vakadeitaka tu na Tamada vakalomalagi na vakayacori ni nona vosa ni yalayala me vaka sara ga sa yaco oti. E kaya: “Sa vakayacori!” (Wilika Vakatakila 21:3-6.) E yavutaki na vakabauta vaKarisito ena nona dau ‘yalodina na Kalou’ o Jiova, o koya e dau dina ena nona vosa ni yalayala.—Vkru. 7:9.meda rawata kina na vakabauta vaKarisito. (
VULI ENA NODRA IVAKARAITAKI NI VAKABAUTA NA BULA E LIU
4. Na cava era nuitaka tu na tagane kei na yalewa yalodina era bula ni se bera na gauna vaKarisito?
4 E volaitukutukutaki ena wase 11 ni Iperiu na yacadra e 16 na tagane kei na yalewa vakabauta. E uqeti vakalou o koya e vola na kedra itukutuku, e kaya ni o ira qo kei na levu tale ‘a vakadinadinataki vei ira na ka ena vuku ni nodra vakabauta.’ (Iper. 11:39) Era “vakadeitaka” kece ‘e lomadra’ ni na vakatubura e dua na “kawa” yalataki na Kalou me qaqi Setani me vakaotia nona talaidredre, me qai vakayacora na inaki taumada i Jiova. (Vkte. 3:15) Ia era mate na tagane kei na yalewa yalodina qo ni bera nona sevutaka na bula e lomalagi na “kawa” yalataki o Jisu Karisito. (Kala. 3:16) Eda vakavinavinaka ga ena vuku ni nona yalayala nuitaki o Jiova, ni na vakaturi ira mera bula uasivi ena parataisi e vuravura.—Same 37:11; Aisea 26:19; Osea 13:14.
5, 6. Cava e vukei Eparama kei ratou nona vuvale me matata tiko ga kina nodratou inuinui? Eratou dei vakacava ena nodratou vakabauta? (Raica na imatai ni iyaloyalo.)
5 E vakamacalataki ena Iperiu 11:13 ni so era bula ni se bera na gauna vaKarisito: “Ena vakabauta, era yalodina o ira kece qo me yacova na mate, e dina ni se sega ni vakayacori vei ira na vosa ni yalayala, ia era raica vakayawa tu ga, era marautaka.” Dua vei ira o Eparama. Vakacava e matata tiko ga vua na inuinui me marautaka na bula ena rawati ena vuku ni “kawa” yalataki? E matata nona sauma o Jisu na taro qori ena ka e kaya vei ira na tusaqati koya tiko: “Dua na ka nona vakanuinui tu na tamamuni o Eparama me raica noqu gauna, a raica dina qai marautaka vakalevu.” (Joni 8:56) Qori tale ga nodratou rai o Sera, Aisake, Jekope, kei na levu tale, nira nuitaka vakatabakidua na Matanitu e se bera mai, “e tauyavutaka qai tara na Kalou.”—Iper. 11:8-11.
6 E dei tiko ga vakacava na nona vakabauta o Eparama kei ratou nona vuvale? Ratou a rairai vulica na veika me baleta na Kalou ni ratou vakarorogo vei ira na itabaqase yalodina, se nona vakavotuya sara ga na Kalou vei ratou eso na ka, se nodratou dau wilika ga na ivola makawa era nuitaki. Koya e bibi sara, nodratou nanuma dei tiko ga na ka eratou vulica, ratou mareqeta na vosa ni yalayala ni Kalou kei na ka e vinakata, vaka kina nodratou dau vakananuma vakatitobu. Ni ratou dei vinaka ena nodratou inuinui, eratou tu vakarau ni vosota na veika dredre kece me ratou yalodina tiko ga vua na Kalou.
7. Na cava e vakarautaka vakayalololoma o Jiova me dei tiko ga kina noda vakabauta? Cava meda cakava?
7 Meda dei tiko ga ena noda vakabauta, e vakarautaka vakayalololoma o Jiova na nona Vosa taucoko ena iVolatabu. Me rawa gona nida “marau” da “vuavuaivinaka” tale ga, e dodonu meda dau wilika wasoma na Vosa ni Kalou ke rawa. (Same 1:1-3; wilika Cakacaka 17:11.) Me vakataki ira tale ga na dauveiqaravi i Jiova era bula ni se bera na gauna vaKarisito, e bibi meda dau vakananuma vakatitobu na yalayala ni Kalou, da qai talairawarawa. E vakalougatataki keda tale ga o Jiova ena levu ni kakana vakayalo e dau vakarautaka ni vakayagataka na “dauveiqaravi yalodina e vuku.” (Maciu ) Nida mareqeta gona noda vulica na veika vakayalo e vakarautaka o Jiova, eda na vakatotomuria na nodra ivakaraitaki ni vakabauta na bula ena gauna makawa nira ‘vakadeitaka e lomadra’ na inuinui ni Matanitu ni Kalou. 24:45
8. Sala cava e vakadeitaka kina na vakabauta na masu?
8 E bibi tale ga na masu vei ira na dauveiqaravi ni Kalou era bula ni se bera na gauna vaKarisito, mera dei tiko ga kina ena nodra vakabauta. E qaqaco nodra vakabauta nira vakila ni rogoca nodra masu na Kalou. (Niem. 1:4, 11; Same 34:4, 15, 17; Tani. 9:19-21) Eda rawa tale ga ni talaucaka na lomada vei Jiova, nida kila ni na rogoca na noda masu me vakayaloqaqataki keda meda vosota ena marau. Ni rogoci noda masu, sa na qai qaqaco vinaka ga noda vakabauta. (Wilika 1 Joni 5:14, 15.) Ni dua na itovo e umani ena vua ni yalo tabu ni Kalou na vakabauta, e dodonu gona meda ‘kerea tiko ga’ vua na Kalou, me vaka ga e veiuqeti kina o Jisu.—Luke 11:9, 13.
9. Nida masulaka tiko na veika me baleti keda, o cei tale me nanumi kina?
9 Me kua ni yalani ga na noda masu ena noda kerea nona veivuke na Kalou. Eda rawa ni vakavinavinakataki Jiova, da vakacaucautaki koya tale ga e veisiga ena vuku ni nona “cakacaka veivakurabuitaki” e “sega ni tukuni rawa!” (Same 40:5) Nida masu meda nanumi ira “na tu e valeniveivesu me vaka sara ga [eda] vesu tu kei ira.” Meda masulaka ira tale ga na tacida e vuravura raraba, vakauasivi o ‘ira na liutaki keda tiko.’ E dau uqeta sara ga na lomada na noda raica na sala e rogoca kina o Jiova na noda masu ena duavata!—Iper. 13:3, 7.
ERA SEGA NI CAKITAKA NODRA VAKABAUTA
10. Vakamacalataka eso na dauveiqaravi ni Kalou era sega ni cakitaka nodra vakabauta ra qai vakaukauataki vakacava?
10 E vakamacalataka na yapositolo o Paula ena Iperiu wase 11, eso na dauveiqaravi ni Kalou e sega ni cavuti na yacadra era vosota na veivakatovolei. Kena ivakaraitaki, e vakamacalataki ira na yalewa vakabauta e mate na luvedra, ra qai vakaturi tale. E tukuni ira tale ga eso era “sega ni ciqoma mera sereki ena ivoli, me nodra kina na veivakaturi e vinaka cake.” (Iper. 11:35) Eda sega ni vakadeitaka se tukuni cei tiko o Paula, ia eso me vakataki Nepoci kei Sakaraia erau a vakaviriki ena vatu ni rau cakava na loma ni Kalou. (1 Tui 21:3, 15; 2 Vei. 24:20, 21) A rawa sara ga ni “sereki” o Taniela kei ratou nona itokani ena nodratou cakitaka nodratou vakabauta. Ia na nodratou vakabauta na kaukaua ni Kalou eratou ‘sogota kina na gusudra na laione’ ratou qai “tarova na kaukaua ni bukawaqa.”—Iper. 11:33, 34; Tani. 3:16-18, 20, 28; 6:13, 16, 21-23.
11. Na ituvaki cava era vosota eso na parofita ena nodra vakabauta?
11 Ena vuku ni nodrau vakabauta na parofita o Maikaia kei Jeremaia erau “vakatovolei ena [nodrau] vakalialiai . . . [erau] bala [tale ga] i valeniveivesu.” Eso tale me vakataki Ilaija “era veilakoyaki voli ena veivanua dravuisiga, ena veidelana, ena veiqaravatu, kei na veivanua kilo e vuravura.” Era vosota kece na ituvaki qori nira ‘vakadeitaka e lomadra ni na yaco dina na ka era nuitaka.’—Iper. 11:1, 36-38; 1 Tui 18:13; 22:24-27; Jere. 20:1, 2; 28:10, 11; 32:2.
12. O cei na ivakaraitaki uasivi ni vosota? Na cava e uqeti koya me vosota tiko ga?
12 Ni tukuni ira na tagane kei na yalewa vakabauta o Paula, e vakamacalataka sara e dua na ivakaraitaki uasivi—na noda Turaga o Jisu Karisito. E tukuni ena Iperiu 12:2: “Ena vuku ni marau e tu e matana e vosota kina na kaunirarawa qai sega ni dua na ka vua me vakamaduataki, e sa dabe tale ga ena ligaimatau ni itikotiko vakaturaga ni Kalou.” Meda ‘vakasamataka vakabibi’ na ivakaraitaki ni vakabauta i Jisu ni sotava na veivakatovolei mosimosi. (Wilika Iperiu 12:3.) Era vakatotomuri Jisu eso na lotu vaKarisito era mate ena vuku ni nodra vakabauta me vakataki Anitipasa, nira yalodina. (Vkta. 2:13) E nodra na icovi ni bula e lomalagi—qo e uasivia na “veivakaturi e vinaka cake” era vakanamata kina na tagane vakabauta era bula ena gauna makawa. (Iper. 11:35) Ni tauyavutaki oti na Matanitu ni Kalou ena 1914, o ira kece na lumuti yalodina era sa mate, era vakaturi ina bula vakayalo i lomalagi mera veiliutaki kei Jisu.—Vkta. 20:4.
NA IVAKARAITAKI NI VAKABAUTA NIKUA
13, 14. Na cava e sotava o Rudolf Graichen? Na cava e vukei koya me vosota?
13 E vica vata na milioni na dauveiqaravi ni Kalou nikua era vakatotomuria na ivakaraitaki i Jisu ni matata tiko ga vei ira na nodra inuinui, ra qai sega ni vakatara na veivakatovolei me luluqa kina nodra vakabauta. Kena ivakaraitaki o Rudolf Graichen, e sucu mai Jamani ena 1925. E nanuma lesu eso na droini vakaivolatabu era dau lili tu ena loma ni nodratou vale. E vola: “Ena dua na droini qori era tu kina na wolifa, na lami, na luvenime kei na lepate, na luvenibulumakau kei na laione—ra qai bula veiyaloni, ni liutaki ira tiko e dua na gonetagane lailai. . . . Au sega ni guilecava rawa na droini qori.” (Aisea 11:6-9) E vica vata na yabaki nona vakararawataki mosimosi tu o Rudolf, taumada vei ira na ovisa vakalecaleca ni Nazi, era kilai me Gestapo, vaka kina o ira na dau veiliutaki vakasaurara na Communist Stasi ena Tokalau kei Jamani, ia e dei tu ga vua na inuinui ni bula ena parataisi e vuravura.
14 So tale na ka ni veivakatovolei e sotava o Rudolf oya nona mate o tinana ena vuku ni matetaka ena keba ni veivakararawataki e Ravensbrück, e raica tale ga nona malumu vakayalo o tamana ena nona saini me cakitaka ni iVakadinadina i Jiova. Ni sereki ga mai valeniveivesu e veiqaravi sara o Rudolf me ivakatawa dauveilakoyaki, e sureti tale ga ena vuli e Kiliati. E lesi sara me daukaulotu e Chile, lai veiqaravi tale ga kina vakaivakatawa dauveilakoyaki. Ia e sega ni yaco ga e keri na veika dredre e vakatovolei kina. Ni oti e dua na yabaki nona vakamautaki Patsy e dua na daukaulotu, e mate na luvedrau yalewa. Oti qori e mate tale ga o watina ni se qai yabaki 43 ga. E vosota na veivakatovolei kece qori o Rudolf ni sa qase qai tautauvimate, ia a painia tudei tiko, e qase tale ga ni ivavakoso ena gauna e tabaki kina na kena italanoa ena Vale ni Vakatawa ni 1 Okosita, 1997, tabana e 20-25. [1]
15. Vakamacalataka na nodra ivakaraitaki na iVakadinadina i Jiova nikua era marau nira vosota na veivakararawataki.
15 E sega ni cegu nodra vakacacani na iVakadinadina i Jiova, ia era marautaka tiko ga na nodra inuinui. Kena ivakaraitaki, levu na mataveitacini era bala e valeniveivesu e Eritrea, Singapore, vaka kina e Sauca Korea, nira sega ni dau vakayagataka na iseleiwau. (Maciu 26:52) Tolu vei ira qori o Isaac, Negede, kei Paulos. E 20 na yabaki nodratou curu tu ena valeniveivesu e Eritrea! Dua na ka nodratou vakalolomataki, ia ratou yalodina tiko ga ni sega mada ni vakatarai me ratou lai qarava nodratou itubutubu se me ratou vakawati. Nida raica nodratou mata mamarau ena noda website na jw.org, e ivakadinadina ni dei nodratou vakabauta. Era bau dokai ratou mada ga na yadra tiko e valeniveivesu.
16. Ena taqomaki keda vakacava na vakabauta e dei?
16 E levu na dauveiqaravi i Jiova era sega ni sotava na veivakatovolei mosimosi. Duidui na sala era vakatovolei kina. Levu era bula dravudravua se ra tiko ena vanua e vakayacori tu kina na veivaluvaluti vakalewenivanua se leqa tubukoso. Eso tale me vakataki Mosese kei ira na peteriaki, era vakuai ira mai na rogo se mera kilai e vuravura. Era gumatua mera kua ni rawai ena domodomoiyau, se mera kauaitaki ira ga vakasivia. Na cava e vukei ira mera cakava qori? Na nodra lomani Jiova kei na dei ni nodra vakabauta na nona vosa ni yalayala ni na vakadodonutaka na cakacaka vakatawadodonu kece, qai vakaicovitaki ira na nona dauveiqaravi yalodina mera bula tawamudu ena vuravura ni yalododonu.—Wilika Same 37:5, 7, 9, 29.
17. Na cava o vakadeitaka mo cakava? Cava ena veivosakitaki ena ulutaga tarava?
17 Eda vulica ena ulutaga qo na sala e vaqaqacotaka kina noda vakabauta na noda dau masu kei na noda vakananuma vakatitobu na yalayala ni Kalou. Noda cakava qori eda na vosota kina na veivakatovolei, da qai vakanamata ina ka eda “vakadeitaka e lomada” oya na noda inuinui vaKarisito. Ia e levu na ka e okati ena noda vakabauta me vaka e vakamacalataki ena iVolatabu, ena veivosakitaki qori ena ulutaga e tarava.
^ [1] (parakaravu 14) Raica tale ga na ulutaga vakavalagi “Despite Trials, My Hope Has Remained Bright” ena Awake! ni Epereli 22, 2002, e talanoataki kina o Andrej Hanák mai Slovakia.


c: text/html

text:
LESONI 2
O Cei na Kalou Dina?
E dua ga na Kalou dina, na yacana o Jiova. (Same 83:18) E yalo na Kalou, e sega ni rawa nida raici koya. E lomani keda, e vinakata meda lomani koya, meda dau veilomani tale ga. (Maciu 22:35-40) O koya e Cecere Duadua, e bulia na ka kece.
Na imatai ni nona ibulibuli na Kalou e kabula vakayalo kaukaua qai kilai e muri me o Jisu Karisito. A buli ira tale ga na agilosi o Jiova.
O Jiova a bulia na ka kece e lomalagi . . . kei na ka kece e vuravura. Vakatakila 4:11
A buli Atama na imatai ni tamata mai na kuvuniqele.—Vakatekivu 2:7.

robotstxt: allowed

filter: keep


text:
Toso Tiko ga Vakayalo ni o Veiqaravi e Vanuatani
“Au vakamareqeta dina e lomaqu na nomuni vosa.”—SAME 119:11.
SERE: 142, 92
1-3. (a) Se mani vakacava na keda ituvaki, na cava meda kauaitaka tiko ga vakalevu? (b) Na ituvaki dredre cava era vakila na vulica tiko e dua na vosa vou? Taro cava ena basika kina? (Raica na imatai ni iyaloyalo.)
ERA sa vakaitavi tiko e levu na iVakadinadina i Jiova ena kena vakayacori na raivotu me vakatetei kina na itukutuku vinaka “vei ira na veimatanitu, na veiyavusa, na duivosavosa, kei na tamata kece.” (Vkta. 14:6) Vakacava o dua vei ira na vulica tiko e dua tale na vosa? De o rairai daukaulotu tiko ena vanua e vinakati kina vakalevu na veivuke. Se o qai tekivu lewena sara ga na ivavakoso e vakayagataki kina e dua tale na vosa?
2 Nida dauveiqaravi ni Kalou, e bibi meda kauaitaka vakalevu na noda bula vakayalo vaka kina noda vuvale. (Maciu 5:3) So na gauna e dau dredre meda vuli vakataki keda ena levu ni osooso. Eso tale ga na ituvaki dredre era vakila na veiqaravi tiko e vanuatani.
3 Era sega wale ga ni vulica na kena vosa, ia era saga me uqeta tiko ga na lomadra na kakana vakayalo. (1 Kor. 2:10) Era na cakava vakacava qori ke ra sega tu mada ga ni kila vinaka na vosa e vakayagataki tiko ena ivavakoso? Era na vakadeitaka tale ga vakacava na itubutubu ni sa tara tiko na lomai luvedra na Vosa ni Kalou?
RIVARIVABITAKI NODA BULA VAKAYALO
4. Na cava e rawa ni vakaleqa na noda bula vakayalo? Tukuna e dua na kena ivakaraitaki.
4 Na kena sega ni dau kilai na ibalebale ni Vosa ni Kalou ena dua tale na vosa e rawa sara ga ni vakaleqa noda bula vakayalo. A kauai vakalevu o Niemaia ena ikalima ni senitiuri B.G.V., ni kila nodra sega ni vosataka rawa na vosa vakaIperiu eso na gone era suka mai Papiloni kei ira na Jiu. (Wilika Niemaia 13:23, 24.) Na nodra sa sega tu gona ni kila vinaka na ibalebale ni Vosa ni Kalou, era lecava kina na kedra itukutuku.—Niem. 8:2, 8.
5, 6. Na cava era vakila eso na itubutubu era veiqaravi tiko e vanuatani? Na vuna?
5 So tale ga na itubutubu lotu vaKarisito era veiqaravi tu e vanuatani era vakila ni sa seavu tiko vakamalua nodra taleitaka na luvedra na ka dina. Nira sega ni kila vinaka na veika e vakamacalataki tiko ena soqoni, e sega kina ni tara na lomadra na porokaramu vakayalo e vakarautaki ena Vale ni Soqoni. “Ni veivosakitaki tiko na veika vakayalo, e dodonu me vauci tiko kina na lomada kei na ivakarau ni noda rai,” e kaya o Pedro, [1] ratou toki vakavuvale i Ositerelia mai Sauca Amerika.—Luke 24:32.
6 Nida wiliwili ena dua tale na vosa, ena sega sara ni tara na lomada me vaka noda wiliwili ena noda vosa ga. Ke sega ni matata na ka eda tukuna ena dua tale na vosa, ena rawa ni oca kina na vakasama, vakayalo tale ga. Koya gona nida taleitaka tiko na qaravi Jiova e vanuatani, ena vinaka meda kauaitaka tale ga noda bula vakayalo.—Maciu 4:4.
ERA TAQOMAKA NODRA BULA VAKAYALO
7. Era saga vakacava na Papiloni mera vakavulici Taniela ena nodra ivakarau ni bula kei na lotu?
7 A kau vakavesu o Taniela kei ratou nona itokani i Papiloni, ra qai saga na lewenivanua me ratou vakavulici ena ivakarau ni bula kei na “nodra vosa na Kalitia.” Bau vakayacani ratou sara ga ena yaca vakapapiloni na iliuliu ni vakailesilesi e qarava nodratou vakavulici. (Tani. 1:3-7) Na yaca e vakatokai kina o Taniela e vakaibalebaletaki vei Bel, na nodra kalou kilai levu na Papiloni. A rairai via vakadrukai Taniela o Tui Nepukanesa, vaka me sakitaka ni nodra kalou na Papiloni e rawa ni vakamalumalumutaki Jiova, na Kalou i Taniela.—Tani. 4:8.
8. E rawa vakacava ni dei tiko ga vakayalo o Taniela ni veiqaravi voli e vanuatani?
8 A soli vei Taniela na kakana e wase mai na ivotavota ni tui, ia e “nakita e lomana” ni na sega ni ‘vakadukadukalitaki’ koya. (Tani. 1:8) Ni vulica tiko ga na “iVolatabu” ena nona vosa ga, e dei kina nona bula vakayalo ni veiqaravi voli e vanuatani. (Tani. 9:2, vmr.) Ni oti e 70 tale na yabaki nona kau yani e Papiloni, e se kilai tiko ga ena yaca vakaIperiu.—Tani. 5:13.
9. Me vaka e laurai ena Same 119, e yaga vakacava na Vosa ni Kalou vei koya e vola na same qori?
9 E vakayaloqaqataki koya e vola na Same 119 na Vosa ni Kalou me rawa ni duidui kina vei ira eso tale. E vosota nodra vosavakacaca eso tale era veiqaravi tale tiko ga ena lomanibai ni tui. (Same 119:23, 61) Ia e vakalaiva ga me uqeta na lomana na Vosa ni Kalou.—Wilika Same 119:11, 46.
DEI ENA NOMU BULA VAKAYALO
10, 11. (a) Na cava me noda inaki nida vulica tiko na Vosa ni Kalou? (b) Eda na rawata vakacava qori? Vakamacalataka.
10 De dua eda na osooso ena itavi vakayalo kei na so tale na ka vakayago, ia e dodonu me tiko ga na gauna meda vuli kina vakataki keda, vaka kina noda sokalou vakavuvale. (Efeso 5:15, 16) Me kua ni noda inaki ni vuli me kovuti e vica na drauniveva se me vakarautaki ga na ivakamacala ena soqoni. Eda vinakata me tara na lomada na Vosa ni Kalou, me vaqaqacotaka tale ga noda vakabauta.
11 Meda rawata qori, ena vinaka me veiraurau na ka eda cakava, oya nida vakasamataki ira tiko eso tale ena gauna eda vuli kina vakataki keda, kei na noda kauaitaka tale ga na veika eda gadreva. (Fpai. 1:9, 10) Meda nanuma tale ga ni gauna eda vakavakarau tiko kina ena cakacaka vakaitalatala, soqoni se noda itavi, de dua ena sega ni baleti keda na veika eda wilika. Me kena ivakaraitaki: Ena tovolea rawa mada o koya e dauvakasaqa na kakana ni bera ni vakarautaka mera kania eso, ia ena sega ni bula ga o koya ena ka e tovolea tiko qori. Ke via bulabula vakayago, ena vakarautaka na kakana bulabula me kania. E va sara ga qori noda vakatawa na lomada ena kakana vakayalo e ganita na veika eda gadreva tu.
12, 13. Na cava e yaga kina vei ira na veiqaravi tu e vanuatani mera vuli wasoma ena nodra vosa ga?
12 E levu era veiqaravi tu e vanuatani era raica ni vinaka mera vulica wasoma na iVolatabu ena ‘nodra vosa ga.’ (Caka. 2:8) Era kila na daukaulotu ke ra vinakata mera dei ena nodra veiqaravi e vanuatani, era na sega ni vakararavi ga ena ka vakayalo era vulica ena soqoni.
13 E kaya o Alain, sa rauta ni walu na yabaki nona vulica tiko na vosa vakaPerisia: “Niu vakavakarau tiko ena soqoni ena vosa vakaPerisia, au kauaitaka ga vakalevu na vosa. Niu kauaitaka vakalevu na vosa, e sega kina ni tara na lomaqu na veika vakayalo au wilika tiko. Qori na vuna au vulica wasoma kina na iVolatabu kei na so tale na ivola ena noqu vosa ga.”
UQETA NA LOMADRA NA LUVEMU
14. Na cava mera kila tiko na itubutubu, na vuna?
14 Mera saga na itubutubu lotu vaKarisito me uqeta na lomai luvedra kei na nodra vakasama na Vosa ni Kalou. Ni oti e tolu na yabaki nodrau veiqaravi tiko o Serge kei watina o Muriel mai vanuatani, rau kidava ni sega ni marautaka o luvedrau tagane yabaki 17 na veika vakayalo. E kaya o Muriel: “E sega ni taleitaka me lai vunau ena dua tale na vosa, ia e liu e dau marautaka sara na vunau ena nona vosa ga, oya na vosa vakaVaranise.” E vakamacalataka o Serge: “Gauna keirau kila kina ni vakadredretaka tiko na ituvaki qori na nona toso vakayalo, keirau vakatulewataka me keitou sa lesu ga ina ivavakoso keitou lewena tu e liu.”
15. (a) Na cava ena rawa ni vakavuna mera lesu na itubutubu ina ivavakoso era kila vinaka na kena vosa na luvedra? (b) Na cava era uqeti kina na itubutubu ena Vakarua 6:5-7?
15 Na cava e rawa ni vakavuna mera lesu na itubutubu ena ivavakoso era kila vinaka na kena vosa na luvedra? Kena imatai, mera vakadeitaka mada ke veiraurau na gauna mera vakavulici kina na luvedra mera lomani Jiova, kei na nodra vulica tiko e dua tale na vosa. Kena ikarua, era rawa sara ga ni raica na itubutubu nira sega ni taleitaka na luvedra na veika vakayalo, se na vosa e vakayagataki tiko ena vanua era sa lai veiqaravi tiko kina. Ke yaco qori, era na rairai vakatulewataka na itubutubu mera sa lesu ina ivavakoso era kila vinaka na luvedra na kena vosa me yacova nira sa dei ena ka dina.—Wilika Vakarua 6:5-7.
16, 17. Erau vakavulici luvedrau vakacava e rua na itubutubu erau veiqaravi tiko e vanuatani?
16 Ena dua tale na yasana, nira dau tiko ena ivavakoso se iwasewase e vakayagataki kina e dua tale na vosa, eso na itubutubu era qara na sala mera vakavulici luvedra ena nodra vosa ga. O Charles e tolu na luvena yalewa, ratou yabaki 9 ina 13, ratou dau tiko ena dua na iwasewase e vosataki kina na vosa vakaLingala. E kaya: “Keirau vakatulewataka me dau vakayacori na vuli ena neitou vosa ga, vaka kina neitou sokalou vakavuvale. Ia keitou dau vakatovotovo, keitou qito tale ga ena vosa vakaLingala me ratou taleitaka nodratou vulica tiko na vosa qori.”
17 O Kevin, e rua na luvena yalewa, dua e yabaki lima, dua tale e yabaki walu, e saga me vukei rau na luvena me rau kila na vosa e vakayagataki tiko ena soqoni. E kaya: “Keirau dau vakavulici rau ena vosa vakaVaranise, ni nodrau vosa ga qori. Keitou lalawataka tale ga me keitou dau tiko ena soqoni vakaVaranise vakadua e veivula, keitou dau gade me keitou donuya na soqo ni tikina ena neitou vosa.”
18. (a) Ena yaga vakacava na Roma 15:1, 2 mo vakadeitaka kina na veika ena yaga vei ira na luvemu? (b) Na cava erau vakatututaka e rua na itubutubu? (Raica na ikuri ni ivakamacala.)
18 E nodra vakatulewa na vuvale yadua na veika ena yaga vakalevu ena nodra bula vakayalo na luvedra. [2] (Kala. 6:5) E kaya o Muriel, a tukuni taumada, ni rau dau vakuai rau vakaveiwatini mai na so na ka ena vuku ni nona bula vakayalo na luvedrau tagane. (Wilika Roma 15:1, 2.) Ni vakasamataka lesu, e kila o Serge ni donu vinaka nodrau vakatulewa. E kaya: “Na gauna keitou toki tale kina ena ivavakoso vosa vakaVaranise, e toso sara ga vakayalo o luvei keirau, oti e papitaiso sara. Sa painia tudei nikua, e vakasamataka tiko me lesu ina ivavakoso e vakayagataki kina e dua tale na vosa!”
ME TARA NA LOMAMU NA VOSA NI KALOU
19, 20. Eda na vakaraitaka vakacava nida taleitaka na Vosa ni Kalou?
19 Ena vuku ni nona loloma o Jiova, e vakarautaka na nona Vosa na iVolatabu ena vica na drau na vosa me baleti ira na “tamata kece ga, mera mai kila vinaka na ka dina.” (1 Tim. 2:4) E kila vinaka ni na qai vakacegui ga nodra gagadre vakayalo na tamata nira wilika nona vakasama ena vosa e tara na lomadra.
20 Se mani vakacava na keda ituvaki, meda vakadeitaka tiko ga meda vakatawa na lomada ena kakana vakayalo. Nida vulica wasoma na iVolatabu ena noda vosa ga, ena dei noda bula vakayalo vaka kina o ira na noda vuvale, eda na vakaraitaka tale ga nida taleitaka na Vosa ni Kalou.—Same 119:11.


text:
MOCE VAKADUA SIKOTELADI-QUEEN ELIZABETH II
Written by Maria Solomone on September 14, 2022
Esega ni rawarawa vei ira na lewenivanua kei ira na na sa lai veiqaravi tu ena vanua o Sikoteladi ena nodra sa talaca vakadua mai kea na marama na Ranadi mai Bolatagane-Ilisapeci na i karua.
E ra vakaraitaka eso na lewenivanua mai kea ena nodra mai vakadinadinataka na veitalaci, ni dua na vanua e dau sega ni guilecava vakadua na marama na Ranadi na nona tubu ka susu mai na nodratou i tikotiko vakatui mai Balmoral,volekata toka ga na koro o Crathie,rauta ni 9 na maile ena ra kei Ballater ka 50 na maile ena ra kei Aberdeen,ka ra sa talaci ira ena nodra i golegole ki na Buckingham Palace na vanua me ra lai qaravi kina na soqo ni vakasuka qele.
Na marama na ranadi era vakacegu ena i tikotiko vaka tui mai Balmoral Castle,na nodratou i tikotiko vakatui mai Sikoteladi ena i ka 8 ni siga ni vula ga qo.Vakaraitaka na i tukutuku mai valelevu ni ra vakacegu vinaka sara ga ena veikacivi ga ni kalou.E levu era mosita ni dau levu na gauna e dau siko yani kina i Sikoteladi,kei na nona dau taleitaka na vodo Ose ena vuqa na gauna.
Era lewe levu tale ga na noda gone i taukei era na mosita na marama na ranadi ena vuku ni veivuke levu nodra vakadonuya me ra bau lai lewena tu yani na mataivalu ni nodra vanua,ka vutuniyau ena i loloma vakatina dina me vaka ni dua na gauna nodra liutaka tale tu ga noda vanua.Ra kalougata tale ga ni ra bau digitaki eso na noda gone i taukei me ra vaka i tavi kina ena soqo ni veitalaci.
Namaki me sa na vakayacori na vakasukaqele vua na Ranadi ena Vakaraubuka.
source:Ancre Somme Association Scotland
VITIFM KAMICA QAI KAJI


text:
ULUTAGA NI VULI 11
Rogoca na Domo i Jiova
“Qo na Luvequ . . . Dou rogoci koya.”—MACIU 17:5.
SERE 89 Vakarorogo, Muria, Mo Vakalougatataki
KA ENA VULICI *
1-2. (a) Sala cava e vosa kina vei keda o Jiova? (b) Na cava eda na dikeva ena ulutaga qo?
E DAU marautaka o Jiova me vosa vei keda. Ena veigauna sa oti, a vakayagataki ira na parofita, agilosi kei na Luvena o Jisu Karisito mera vakasavuya vei keda na nona itukutuku. (Emosi 3:7; Kala. 3:19; Vkta. 1:1) Nikua, e vosa vei keda o Jiova ena nona Vosa na iVolatabu. E vakarautaka qori meda kila kina na nona rai kei na nona itovo.
2 Ni se bula e vuravura o Jisu, a vosa mai lomalagi o Jiova ena tolu na gauna. Eda na dikeva na ka e tukuna o Jiova, na ka eda vulica kina, kei na kena yaga.
“O IKO NA LUVEQU LOMANI”
3. Me vaka eda wilika ena Marika 1:9-11, na cava e kaya o Jiova ni papitaiso o Jisu? Na ka dina cava eda vulica kina?
3 E volai ena Marika 1:9-11 na imatai ni gauna e vosa mai kina e lomalagi o Jiova. (Wilika.) E kaya: “O iko na Luvequ lomani; au vakadonui iko.” Ena uqeti Jisu sara ga ni rogoca ni kaya o Tamana ni lomani koya, e nuitaki koya tale ga! Eda vulica ena vosa i Jiova e tolu na ka dina me baleti Jisu. Kena imatai, o Jisu e luvei Jiova. Kena ikarua, o Jiova e lomani Luvena. Kena ikatolu, o Jiova e vakadonui Luvena. Meda dikeva yadua mada.
4. Sala cava e mai dua kina na nodrau veiwekani vou o Jisu kei Tamana?
4 “O iko na Luvequ.” Na ka e tukuna qo o Jiova, e dusia ni sa dua nodrau veiwekani vou kei na Luvena Luke 1:31-33; Iper. 1:8, 9; 2:17) Qori na vuna e kaya kina o Jiova ni papitaiso o Jisu: “O iko na Luvequ.”—Luke 3:22.lomani. Ni se tu mai lomalagi o Jisu, sa okati tu me luve ni Kalou. Ia ena gauna e papitaiso kina, e mai dua nodrau veiwekani vou. Ena sala cava? Oya ni sa lumuti ena yalo tabu qai nona inuinui me lesu i lomalagi, ni lesi koya na Kalou me Tui, me Bete Levu tale ga. (
5. Eda na vakatotomuria vakacava na loloma i Jiova kei na nona veivakayaloqaqataki?
5 ‘O iko au lomana.’ Na cava eda vulica ena nona vakaraitaka o Jiova ni lomani luvena qai vakadonui koya? Oya ni bibi meda dau tu vakarau ni veivakayaloqaqataki. (Joni 5:20) Eda dau vakayaloqaqataki ni dua eda lomana e vakaraitaka ni lomani keda qai vakacaucautaki keda ena ka vinaka eda cakava. E bibi tale ga mera lomani qai vakayaloqaqataki na tacida ena ivavakoso kei ira na lewe ni noda vuvale. Nida vakacaucautaki ira eso tale, ena dei nodra vakabauta, ena uqeti ira tale ga mera qaravi Jiova ena yalodina. E bibi sara mera vakacaucautaki luvedra na itubutubu. Nira cakava qori qai lomani ira, era na vakayaloqaqataki.
6. Na cava meda nuitaki Jisu Karisito kina?
6 “Au vakadonui iko.” Na ka e tukuna qo o Jiova e dusia ni nuidei tu ni na qarava ena yalodina o Luvena na ka e vinakata. Ke sa nuitaki Luvena o Jiova, eda nuidei tale ga ni na vakayacora kece ena yalodina o Jisu na vosa ni yalayala i Jiova. (2 Kor. 1:20) Nida vakasamataka na ivakaraitaki i Jisu, eda na via vakatotomuri koya sara ga. Me vaka ga nona nuitaki Luvena o Jiova, e nuidei tale ga nira na muria tiko ga vakailawalawa na nona tamata na ivakaraitaki i Luvena.—1 Pita 2:21.
“DOU ROGOCI KOYA”
7. Me vaka e tukuni ena Maciu 17:1-5, gauna cava e vosa kina o Jiova mai lomalagi? Na cava e kaya?
7 Wilika Maciu 17:1-5. Na ikarua ni gauna e vosa kina mai lomalagi o Jiova, oya ni “matalia na kena irairai” o Jisu. E sureti Pita, Jemesa kei Joni o Jisu me ratou tomani koya ina dua na ulunivanua cere. Ratou qai raica e keri e dua na raivotu vakatubuqoroqoro. E serau na mata i Jisu qai ramase na nona isulu. E laurai tale ga o Mosese kei Ilaija ni rau veitalanoataka kei Jisu na nona vakarau mate kei na nona vakaturi. Eratou a “sosovu toka” na yapositolo ia eratou raica na raivotu qori ni ratou yadra mai. (Luke 9:29-32) Oti e vakaruguti ratou e dua na o ramase, ratou rogoca sara na domo ni Kalou ena o! Me vaka ga na gauna e papitaiso kina o Jisu, e vakaraitaka o Jiova ni lomani Luvena qai vakadonui koya ni kaya: “Qo na Luvequ lomani, au vakadonuya.” Ia ena gauna qo e kuria: “Dou rogoci koya.”
8. E uqeti Jisu vakacava kei ratou nona tisaipeli na raivotu?
8 E laurai vakalekaleka ena raivotu qori na lagilagi kei na kaukaua i Jisu ni veiliutaki vakatui ena Matanitu ni Kalou. E vakayaloqaqataki Jisu sara ga na raivotu qori qai vakaukauataki koya ni sa vakarau vakararawataki me yacova ni mate. E vaqaqacotaka tale ga nodratou vakabauta na tisaipeli, ratou vakayaloqaqataki me ratou yalodina ena veivakatovolei, kei na cakacaka levu me ratou qarava ena veiyabaki tarava. Ni oti e rauta ni 30 na yabaki, e vakamacalataka o Pita na raivotu ni nona matalia o Jisu, e dusia ni se matata vinaka tu vua.—2 Pita 1:16-18.
9. Na ivakasala yaga cava e tukuna o Jisu vei ratou na nona imuri?
9 “Dou rogoci koya.” E vakamatatataka o Jiova ni vinakata meda rogoci Luvena, meda talairawarawa tale ga vua. Na cava e dau tukuna o Jisu ni se bula e vuravura? E vakamacalataka e levu na ka bibi! Kena ivakaraitaki, e vakavulici ratou vakayalololoma na nona imuri ena iwalewale me ratou vunautaka kina na itukutuku vinaka, e dau vakasalataki ratou tale ga me ratou yadra tiko. (Maciu 24:42; 28:19, 20) E uqeti ratou me ratou dau sasaga vagumatua, me ratou kua tale ga ni soro. (Luke 13:24) E vakabibitaka me ratou dau veilomani, duavata, me ratou muria tale ga na nona ivakaro. (Joni 15:10, 12, 13) E bibi dina na ivakasala i Jisu! Se yaga tiko ga me yacova mai nikua.
10-11. Eda na vakaraitaka vakacava nida rogoci Jisu tiko?
10 E kaya o Jisu: “O ira kece era totaka na dina era rogoca na noqu vosa.” (Joni 18:37) Eda vakaraitaka nida rogoci koya nida “yalorawarawa, [eda] veivosoti tale ga vakarawarawa.” (Kolo. 3:13; Luke 17:3, 4) Eda rogoci koya tale ga nida gumatua ni vunautaka na itukutuku vinaka “ena gauna vinaka kei na gauna ca.”—2 Tim. 4:2.
11 E kaya o Jisu: “Era rogoca na domoqu na noqu sipi.” (Joni 10:27) Era vakaraitaka na imuri i Jisu nira rogoci koya nira vakarorogo ina ka e tukuna, era muria tale ga. Era sega ni vakawelei ena “lomaocaocataki ni bula.” (Luke ) Ia e bibi duadua ena nodra bula mera talairawarawa ina ivakaro i Jisu ke mani dredre mada ga. Levu na tacida era vosota na veivakatovolei mosimosi, veitusaqati, na bula dravudravua kei na leqa tubukoso. Era yalodina tiko ga vei Jiova ena ituvaki kece qori se mani cava era vakayalia. E vakadeitaka vei ira o Jisu: “O koya e vakabauta na noqu ivakaro qai muria, e lomani au. Ia o koya e lomani au ena lomani koya o Tamaqu.”— 21:34Joni 14:21.
12. Na cava e dua tale na sala eda vakaraitaka kina nida rogoci Jisu?
12 Qo e dua tale na sala eda vakarorogo kina vei Jisu: nida tokoni ira na lesi mera liutaki keda. (Iper. 13:7, 17) E levu na veisau ena isoqosoqo i Jiova ena veiyabaki sa sivi, okati kina na ivukevuke kei na iwalewale vovou ni cakacaka vakaitalatala, na ituvatuva ni soqoni ena lomanimacawa, na itaratara ni Vale ni Soqoni, kena maroroi kei na kena vakavinakataki. Eda marautaka dina nida dusimaki vakayalololoma, eda nuidei ni sa dikevi vinaka mai! Eda kila ni na vakalougatataki keda o Jiova nida muria na veidusimaki ni nona isoqosoqo.
13. Ena yaga vakacava nida rogoci Jisu?
13 E yaga dina nida rogoca na ka kece e vakavulica o Jisu. E yalataka ni na vakacegui ira na nona tisaipeli na nona ivakavuvuli. E kaya: “Oni na kunea kina na vakacegu. E veivakacegui na noqu ivua, e mamada tale ga na noqu icolacola.” (Maciu 11:28-30) E okati me Vosa ni Kalou na va na Kosipeli, e volai kina na bula i Jisu kei na nona cakacaka vakaitalatala. Qori e veivakaukauataki vakayalo, veivakacegui, e veivakavukui tale ga. (Same 19:7; 23:3) E tukuna o Jisu: “Era marau o ira na rogoca na vosa ni Kalou ra qai muria tiko ga!”—Luke 11:28.
‘AU NA VAKALAGILAGIA NA YACAQU’
14-15. (a) Me vaka e volai ena Joni 12:27, 28, gauna cava a vosa kina mai lomalagi o Jiova ena ikatolu ni gauna? (b) E vakacegui qai vakayaloqaqataki Jisu vakacava na vosa i Jiova?
14 Wilika Joni 12:27, 28. E volai ena Kosipeli i Joni na ikatolu ni gauna e vosa kina mai lomalagi o Jiova. A tiko o Jisu ena soqo ni Lakosivia e Jerusalemi ni vo e vica na siga me mate. E kaya: “Au sa rarawa sara ga,” e qai masuta: “Tamaqu, moni vakalagilagia na yacamuni.” E rogoca sara ni tukuna mai lomalagi o Tamana: “Au sa vakalagilagia oti, au na vakalagilagia tale.”
15 Na cava e rarawa kina o Jisu? Ni bibi sara ga me yalodina tiko ga vei Jiova. E kila ni na kuitalaki vakaca qai mosimosi nona mate. (Maciu 26:38) E bibi duadua vei Jisu me vakalagilagia na yaca i Tamana. E beitaki ni vosavakacacataka na Kalou, e leqataka gona ni na vakarogorogocataki na yaca i Tamana ena nona mate. E vakadeitaki Jisu sara ga na vosa i Jiova! E nuidei ni na vakalagilagi ga na yacana. E vakacegui koya qai vakayaloqaqataki koya sara ga na vosa i Tamana me vosota na veika dredre ena sotava. O Jisu duadua ga a rairai kila na ibalebale ni ka e tukuna o Tamana ena gauna qori, ia e raica o Jiova me volai me yaga tale ga vei keda kece.—Joni 12:29, 30.
16. Na cava eda na rairai leqataka kina ena so na gauna na vakarogorogocataki ni yaca i Jiova?
16 Me vakataki Jisu, eda na rairai leqataka tale ga na vakarogorogocataki ni yaca i Jiova. De dua e caka vei keda eso na ka tawadodonu me vakataki Jisu. Se da rarawataka na itukutuku lasu era vakatetea na dau veitusaqati. Eda na rairai rarawataka ni Fpai. 4:6, 7) O Jiova ena vakalagilagia ga na yacana. Ena vakayagataka nona Matanitu me vakaotia nodra leqa na nona tamata e vakavuna o Setani kei na vuravura e lewa tu.—Same 94:22, 23; Aisea 65:17.na vakarogorogocataki kina na yaca i Jiova kei na nona isoqosoqo. Ena vakacegui keda ena gauna va qori na ka e tukuna o Jiova vei Jisu. Meda kua ni lomaocaocataka vakasivia. Eda nuidei ni na ‘taqomaka na lomada kei na noda vakasama na vakacegu ni Kalou e uasivia na vakasama kece.’ (
YAGA NIDA ROGOCI JIOVA NIKUA
17. Me vaka e tukuni ena Aisea 30:21, sala cava e vosa kina vei keda o Jiova nikua?
17 E se vosa tiko vei keda nikua o Jiova. (Wilika Aisea 30:21.) Eda na sega ni rogoca na domona mai lomalagi, ia e vakarautaka nona Vosa na iVolatabu me dusimaki keda. Na nona yalo tabu tale ga e uqeta na “dauniyau yalodina” me vakarautaka tiko ga na keda ena kena gauna donu. (Luke 12:42) Eda sautu ena kakana vakayalo, qori e okati kina na kena e tabaki, kena e biu ena noda website, vidio kei na katokatoni!
18. Ena vakaukauataka vakacava nomu vakabauta na vosa e cavuta o Jiova? Ena vakayaloqaqataki iko vakacava?
18 Meda nanuma dei na vosa e cavuta o Jiova ni se bula e vuravura o Luvena! E volai tu qori ena iVolatabu, ena vakanuideitaki keda ni kila vinaka tu o koya na ka e cakava, ena vakaotia tale ga na noda leqa kece e vakavuna o Setani kei na nona vuravura. Meda vakadeitaka mada ga meda rogoca vinaka na domo i Jiova, nida na vosota kina na leqa kece ena gauna qo kei na gauna se bera mai. E vakasalataki keda na iVolatabu: “[E] yaga me tiko vei kemuni na vosota, moni cakava rawa kina na loma ni Kalou, ena qai nomuni na ka e yalataki.”—Iper. 10:36.
SERE 4 “Noqu iVakatawa o Jiova”
^ para. 5 Ni se bula e vuravura o Jisu, e tolu na gauna e vosa kina mai lomalagi o Jiova. Dua na gauna qori, e uqeti ratou na tisaipeli i Karisito me ratou rogoci Luvena. Nikua, e vosa vei keda o Jiova ena nona Vosa volai, e okati kina na ka e vakavulica o Jisu, kei na isoqosoqo. Eda na vulica ena ulutaga qo na yaga ni noda vakarorogo vei Jiova kei Jisu.
^ para. 52 IVAKAMACALA NI IYALOYALO: E veivuke na dauveiqaravi ni ivavakoso qo ena samaki ni Vale ni Soqoni, e veivuke tale ga ena tabana ni ivola. E raici koya na qase ni ivavakoso qai vakacaucautaki koya.
^ para. 54 IVAKAMACALA NI IYALOYALO: Rau solia na veiwatini qo na ivola ni veisureti ina soqoni vua na dauqoli e Sierra Leone.
^ para. 56 IVAKAMACALA NI IYALOYALO: Era soqoni na tacida ena dua na vale ena vanua e vakadredretaki kina noda cakacaka. Era sega ni vakaisulu ni soqoni me kua ni kilai levu na ka era cakava.


text:
Vakaviriki o koya e vosabeca na yaca ni Kalou (10-23)
24 E vosa tale vei Mosese o Jiova, e kaya:2 “Vakaroti ira na Isireli mera kauta mai vei iko na waiwai olive savasava e vutuki me waiwai ni cina, me waqa tiko ga kina na cina.+3 Ena taudaku ni ilatilati ni iVakadinadina ena loma ni valelaca ni veitavaki, me raica o Eroni me waqa tu ga na cina mai na yakavi ina mataka ena mata i Jiova. Qo na lawa tudei ena nomuni itabatamata kece.4 Me dau vakarautaka o koya na cina ena kena itutu+ e caka mai na koula dina ena mata i Jiova.5 “O na kauta na falawa vinaka sara qai vavia kina e 12 na madrai e buli vaka na mama. Me biu ena ibuli yadua e rua na ikatini na efa.*6 O na tuva e rua na ibinibini madrai ena dela ni teveli e caka mai na koula dina, me ono e dua na ibinibini,+ ena mata i Jiova.+7 Mo biuta na drega dina e boivinaka ena ibinibini yadua, qori me madrai ni isoro ni ivakananumi*+ e cabori vei Jiova ena bukawaqa.8 Me binia vinaka tu ga na madrai ena Siga ni Vakacecegu kece ena mata i Jiova.+ Qo na veiyalayalati tudei vei ira na Isireli.9 Ena kedratou o Eroni kei ira na luvena tagane,+ era na kania ena dua na vanua tabu,+ ni qo e ka tabu sara vua mai na isoro i Jiova e dau cabori ena bukawaqa, me ivakaro tudei.”10 A tiko ena kedra maliwa na Isireli e dua na tagane, e tinana na yalewa ni Isireli, e kai Ijipita na tamana,+ rau qai vala kei na dua na tagane ni Isireli ena keba.11 E rulaka qai vosavakacacataka na yaca ni Kalou na luvei koya na marama ni Isireli.+ Era kauti koya sara vei Mosese.+ Na tinana o Silomeci, na luvei Tipiri yalewa ena yavusa o Tani.12 Era vesuki koya tiko me yacova ni sa vakamatatataki vei ira na vakatulewa i Jiova.+13 E qai kaya vei Mosese o Jiova:14 “Kauti koya e vosa veibeci ena taudaku ni keba, o ira kece era rogoci koya mera tabaka na uluna e ligadra, mera qai vakaviriki koya ena vatu na isoqosoqo taucoko.+15 Mo qai tukuna vei ira na Isireli, ‘Ke dua na tamata e vosabeca na nona Kalou, ena saumitaro o koya ena nona ivalavala ca.16 Me vakamatei sara ga o koya e vosavakacacataka na yaca i Jiova.+ Mera vakaviriki koya sara ga na isoqosoqo taucoko. O koya e tiko vulagi me vakamatei me vakataki koya e itaukei ena vuku ni nona vosabeca na yaca ni Kalou.17 “‘Me vakamatei sara ga o koya e vakamatea e dua na tamata.*+18 O koya e mokuta mate na nona manumanu e dua tale, me vakaisosomitaka, me isau ni bula na bula.19 Ke dua e vakamavoataka na wekana, me caka tale vua na ka e cakava.+20 Me isau ni ramusu na ramusu, me isau ni mata na mata, me isau ni bati na bati, na ka ga e cakava me mavoa kina e dua, qori tale ga na ka me caka vua.+21 O koya e mokuta mate e dua na manumanu me vakaisosomitaka,+ ia o koya e mokuta mate e dua na tamata, me vakamatei.+22 “‘Me dua ga na lewa vei kemuni, se mani tiko vulagi se taukei,+ ni o yau o Jiova na nomuni Kalou.’”23 E qai vosa vei ira na Isireli o Mosese, era qai kauti koya e vosa veibeci ena taudaku ni keba ra qai vakaviriki koya ena vatu.+ Era cakava gona na Isireli na ka e vakaroti Mosese kina o Jiova.
iVakamacala e ra
^ Rua na ikatini ni efa e tautauvata kei na 4.4 na lita (4 na ivakarau mamaca). Raica na iKuri B14.


text:
Na Cava e Kaya na iVolatabu me Baleta na Sasauni kei na Uku?
Kena isau vakaivolatabu
E sega ni vakamacalataka vakamatailalai na iVolatabu na ulutaga qo. E sega tale ga ni vakacala na sasauni kei na uku se so tale na ka eda cakava meda rairai vinaka kina. Ia meda kua ni kauaitaka vakalevu na irairai ni veiuqeti ga na iVolatabu ena “isulu e sega ni rusa rawa, oya na yalomalumalumu kei na yalomalua.”—1 Pita 3:3, 4.
E sega ni tabu na tokari ni iukuuku
Era dau sauni ira na yalewa era cavuti ena iVolatabu. A dara o Repeka na sauniucu koula, qatoniliga koula, kei na so tale na iukuuku saulevu a lolomataka vua o Eparama ni bera nodrau vakawati kei Aisake. (Vakatekivu 24:22, 30, 53) E vakadonuya tale ga o Esiteri me “sauni,” me vakarautaki koya ena itavi vakaranadi ena matanitu o Perisia. (Esiteri 2:7, 9, 12) E okati e keri na vakayagataki ni “iyaya ni sasauni” se “na veimataqali iukuuku.”—New International Version; Easy-to-Read Version.
Cavuti na iukuuku ena so na vosa vakatautauvata totoka ena iVolatabu. Kena ivakaraitaki, na daunivakasala vinaka e vaka na “saunidaliga koula . . . vua na daliga rogo.” (Vosa Vakaibalebale 25:12) E vakatauvatana tale ga na Kalou na ka e dau cakava ina matanitu o Isireli ina nona ukutaki watina na tagane vakawati ena qatoniliga, itaube, kei na sau. E “matavinaka sara” na matanitu o Isireli ni sauni vinaka.—Isikeli 16:11-13.
Rai cala me baleta na sasauni kei na uku
Rai cala: E vakacala na iVolatabu ena 1 Pita 3:3 “na tali drauniulu, na vakaiukuuku koula.”
Ka dina: Ni laurai na ikotokoto, e vakabibitaka na tikinivolatabu qori ni talei sara mai na irairai totoka kei na iukuuku na ivakarau ni lomada. (1 Pita 3:3-6) E vakadinadinataki qori ena so tale na tikinivolatabu.—1 Samuela 16:7; Vosa Vakaibalebale 11:22; 31:30; 1 Timoci 2:9, 10.
Rai cala: A vakayagataka na ranadi ca o Jesepeli na “iboro” se “iboronimata,” e cala gona meda sauni keda.—2 Tui 9:30, ivakamacala e ra.
Ka dina: A lewai o Jesepeli ena vuku ni nona ivakarau ca me vaka na daurairai kei na laba, a sega ni lewai ena kena irairai.—2 Tui 9:7, 22, 36, 37.


text:
ULUTAGA LEVU | VUNA ME WILIKI KINA NA IVOLATABU
E Rawa ni Veisautaka na Bula na iVolatabu
E sega ni dua na ivola e tautauvata kei na iVolatabu ni tu kina na nona ivakasala na Dauveibuli. (2 Timoci 3:16) E rawa sara ga ni veisautaka noda bula na kena itukutuku ni kaya mada ga na iVolatabu: “E bula na vosa ni Kalou qai kaukaua.” (Iperiu 4:12) E rua na sala e rawa ni yaga kina ena noda bula na iVolatabu. Kena imatai, e veivakasalataki ena veika e vauca noda bula e veisiga. Kena ikarua, ena vukei keda meda kila na Kalou kei na ka e yalataka.
Ena veisautaka na noda ivakarau ni bula. E veivuke vakalevu na iVolatabu ena ka e vauca noda bula, qai veivakasalataki ena so na ka qo.
-
Noda ivakarau ni veimaliwai.
—Efeso 4:31, 32; 5:22, 25, 28, 33.
-
-
iTovo kilikili.
—1 Korinica 6:9, 10.
-
Veika vakailavo.
—Vosa Vakaibalebale 10:4; 28:19; Efeso 4:28. *
Erau vakavinavinakataka e dua na veiwatini ena yasayasa vakaEsia na yaga ni ivakasala ena iVolatabu. Me vaka ga era dau vakila na veiwatini vou, e ka ni sasaga me rau veivosakitaka qai walia na duidui e dau basika ena kedrau maliwa. Ia ni rau muria na ivakasala ena iVolatabu, e kaya o Vicent: “Noqu wilika na iVolatabu e vukei au meu dauloloma niu walia na ituvaki dredre e dau basika. Keirau mamarau ni keirau muria na ivakavuvuli ena iVolatabu.” E kaya o Annalou na wati Vicent: “Na ivakaraitaki era tu ena iVolatabu e vukei keirau dina. Sa vakilai na marau kei na lomavakacegu ena gauna qo ena neirau vakawati, qai vakainaki na neirau bula.”
Kila na veika me baleta na Kalou. E kaya tale ga o Vicent: “Au vakila ena gauna qo niu volekati Jiova ena noqu wili iVolatabu.” Na veika e tukuna qori o Vicent e vakaraitaka ni rawa ni vukei keda na iVolatabu meda kila vinaka na Kalou. Ni o kila vinaka na Kalou, o na vakila na yaga ni nona ivakasala, drau na veitokani vinaka tale ga. O na rawa ni marautaka ena gauna se bera mai na “bula dina,” oya na bula tawamudu. (1 Timoci 6:19) Na bula qori e yalataki duadua ga ena iVolatabu.
Ke o qacoya na wili iVolatabu, o na vakila na kena yaga. Ena veisautaka nomu bula ena gauna qo, o na kila tale ga kina na Kalou. Ke o lomatarotarotaka eso na ka, nanuma na nona ivakaraitaki na vakailesilesi ni Iciopea ena 2,000 na yabaki sa oti. A levu nona taro me baleta na iVolatabu. Ni tarogi ke kila na ka e wilika tiko, e sauma: “Meu kila vakacava ke sega ni dua e vakavulici au?” * A mani vukei koya o Filipi, e dua na tisaipeli i Jisu e kila vinaka na iVolatabu. (Cakacaka 8:30, 31, 34) Ke o via kila e levu tale na ka me baleta na iVolatabu, kerekere ena www.jw.org se volavola ina itikotiko voleka duadua vei iko e volai toka ena ilavelave ni mekesini qo. O rawa tale ga ni veitaratara kei na dua na iVakadinadina i Jiova e volekati iko se sikova e dua nodra Vale ni Soqoni. Ke o wilika na iVolatabu, ena dusimaki iko ina ivakarau ni bula vinaka duadua.
Sarava na vidio Eda Vakadeitaka Vakacava ni Dina na iVolatabu?, mo kila na vuna e rawa ni nuitaki kina na iVolatabu. O rawa ni raica na vidio qo ena jw.org ni o rai ena KA E VAKARAUTAKI> VIDIO> NA IVOLATABU.
^ para. 8 E tu ena neimami website na jw.org eso tale na ivakasala yaga vakaivolatabu. Rai ena IVAKAVUVULI VAKAIVOLATABU > SAUMI NA TARO VAKAIVOLATABU.
^ para. 11 Raica tale ga na ulutaga “Rai Cala me Baleta na iVolatabu” ena ilavelave qo.


text:
ITALANOA 78
Volavola ena Lalaga
NA CAVA e yaco tiko oqo? E vakayacori tiko e dua na kana magiti levu. A sureti ira e duanaudolu na tamata rogo o tui Papiloni. Era vakayagataka tiko na bilo koula, na bilo siliva, kei na dari a kau mai na valenisoro i Jiova mai Jerusalemi. Ia vakasauri ga nodra raica ni sa volavola ena lalaga e dua na liga ni tamata. Era rere kece.
E tui tiko ena gauna oqo o Pelisasari na makubu i Nepukanesa. A kailavaka mera kau mai na nona tamata vuku. E kaya na tui: ‘Ke dua e wilika rawa na volavola qai tukuna vei au na kena ibalebale, au na solia vua e levu na iyau, au na lesi koya tale ga me ikatolu vei keitou na liutaka tiko na matanitu.’ Ia e sega ni dua vei ira na tamata vuku e wilika rawa se kila na kena ibalebale.
E curu yani ina valenikana na tina i koya na tui ni rogoca na vosavosa. E kaya vua na tui: ‘Yalovinaka dou kua so ni taqaya. E tiko e dua ena nomu matanitu e kila na Kalou tabu. Ena gauna a tui tiko kina na tukamu o Nepukanesa, a lesi koya me turaga vei ira na tamata vuku kece. Na yacana o Taniela. Mo lai kauti koya mai me tukuna na kena ibalebale.’
A lai kau sara mai o Taniela. A sega ni via taura e dua na ka ni loloma. E vakamacalataka ga vei Pelisasari na vuna a kauta laivi kina o Jiova na itutu vakatui i tukana o Nepukanesa. ‘Ni rui qaciqacia qai totogitaki koya o Jiova.’
E kaya tale o Taniela: ‘Oni kila vinaka na ka a yacovi tukamuni, ia oni qai qaciqacia tiko ga me vakataki koya. Oni gunu mai na bilo kei na dari a kau mai na vale i Jiova. Oni vakalagilagia na kalou era caka mai na kau kei na vatu qai sega ni dokai koya na Dauveibuli Levu. E vakavuna gona na Kalou na volavola oqori ena lalaga.’
E tomana o Taniela: ‘Oqo na ka sa volai, MINI, MINI, TIKELI, UFASINI.’
‘E ibalebale ni MINI ni sa lewa na Kalou me mai cava na nomuni matanitu. Na TIKELI ni oni sega ni vinaka ena gauna oni vakarautaki kina ena ivakarau. Na UFASINI e kena ibalebale ni sa soli vei ira na kai Mitia kei Perisia na nomuni matanitu.’
Ni se vosa tiko ga o Taniela, era sa kabakoro mai na kai Mitia kei Perisia. Era vakamatei Pelisasari ra qai taura vakaukaua na koro! E yaco dina ena bogi ga oya na veika a volai ena lalaga. Ia na cava sa na qai yacovi ira na Isireli? Eda na qai vulica vakamalua na tikina oqori, ia meda raica mada oqo se cava sa yacovi Taniela tiko.


text:
Jeremaia
Chapter 47
Sai koya oqo na vosa i Jiova vei Jeremaia na parofita me baleti ira na kai Filisitia, ni sa bera ni samuti Kesa o Fero.
2 Sa tukuna vakaoqo o Jiova; "Raica, sa tubu cake na wai mai na vualiku, io sa na dua na dobui levu, ena luvuca na vanua, kei na ka kecega sa tu kina; na koro, kei ira era sa tiko kina: era na qai tagi na tamata, ka ra na qoqolou o ira kecega na lewe ni vanua.
3 E na vuku ni vadugu ni yavadra na nona ose kaukauwa, kei na rorogo ni nona qiqi-ni-valu, kei na vadugu ni yava ni nona qiqi-ni-valu, era na sega ni rai kimuri na qase vei ira na luvedra ni sa wadamele na ligadra,
4 E na vuku ni siga sa yaco mai me vakacacani ira kece kina na kai Filisitia, ka muduka tani mai Taira kei Saitoni nai vukevuke kecega sa vo: ni na vakacacana na kai Filisitia o Jiova, o ira ka vo tiko e na vanua o Kaafitori.
5 Sa tasi ulu o Kesa; sa muduki laivi o Asikiloni kei ira sa vo e na nodra buca: me bogi vica mada mo tavalaki iko tiko?
6 "O iko nai seleiwau i Jiova, me bogi vica mada mo qai vakacegu? Mo daramaki mada ki nomu taga, mo cegu, ka tiko vakadua!
7 Me vakacegu vakaevei, ni sa vakarota vua o Jiova me ia kivei Asikiloni, kei na baravi? Sa lesia o Koya me ia ki ki kea."


text:
Qaravi Jiova, me Kua o Setani
O keda kece meda na vakatulewa. Ena dua ga vei rau, meda qaravi Jiova se da qaravi Setani kei na nona ilala timoni. Ena sega ni rawa ni wase rua noda veiqaravi. Ia sa ka vakayalomatua ga meda qaravi Jiova!
E Vinaka o Jiova
Eda sa raica mai ni kamikamica vei ira na timoni mera dau vakamavoataki keda se lawakitaki keda. O Jiova e sega ni dau vaka oya. E lomani keda na tamata me vaka ga e dua na tama ni dau lomana na luvena. O koya na iVurevure ni “solisoli vinaka kecega kei nai solisoli kecega e yaga sara.” (Jemesa 1:17) E sega ni bureitaka na ka vinaka vei keda, kevaka sara mada ga me na vakayalia kina na ka duadua e talei vua.—Efeso 2:4-7.
Vakasamataka na veika e cakava e vuravura o Jisu, na Luve ni Kalou. Era vosa rawa na galu, era rai na mataboko. E vakabulai ira na vukavuka kei na lokiloki. E vakatalai ira tani na timoni qai walia na veimataqali mate. Ena kaukaua ni Kalou, e bau vakatura tale ga na tamata mate o Jisu.—Maciu 9:32-35; 15:30, 31; Luke 7:11-15.
Cata na iValavala Dukadukali
Era le vica na milioni era vesuki tu ena vakasama butobuto kei na lasu me vaka ga na lago e vesuki ena viritalawalawa. Era rerevaki ira na mate. Era rerevaki ira na timoni. Era leqataka na vakadraunikau, na cakaisausau, era cakava na idranumi kei na rewa. Era vesuki tu ena vakabauta kei na itovo e yavutaki ena lasu i Setani na Tevoro. Ia o ira na tamata ni Kalou era sega ni coriti ena veika vaka oya.
O Jiova e kaukaua cake sara vei Setani. Ke o qaravi Jiova, ena taqomaki iko o koya mai vei ira na timoni. (Jemesa 4:7) Ena sega ni mana vei iko na vakadraunikau. Me kena ivakaraitaki mai na dua na koro mai Nigeria, ni a sega ni via lako tani mai kina e dua na iVakadinadina, eratou qai vakadraunikautaki koya e le tolu na dauvakadraudrau. Ia ni a sega ni mate na iVakadinadina ena vuku ni nodratou vakadraunikau, e qai lako vua e dua vei iratou na dauvakadraudrau oya me lai kere veivosoti.
Ke ra vakasagai iko na timoni, mo kaciva na yaca i Jiova, ni na taqomaki iko o koya. (Vosa Vakaibalebale 18:10) Ia me rawa ni taqomaki iko na Kalou, e dodonu mo biuta tani vakadua na ka kece e vauci ena vakatevoro kei na nodra qaravi na timoni. Era cakava oya na dausokalou vua na Kalou mai Efeso makawa. Era soqona na nodra ivola kece ni vakatevoro ra qai vakama. (Cakacaka 19:19, 20) Mera cakava tale ga oqo na tamata ni Kalou nikua. Biuta tani na rewa, qato, itaube, ivola ni vakatevoro, se cava tale e vauci ena veika vakatevoro.
Muria na Sokalou Dina
Ke o via vakamarautaka na Kalou, e sega ni rauta ga mobiuta na sokalou lasu kei na caka ca. E dodonu mo muria sara na sokalou savasava. Na iVolatabu e vakaraitaka na ka e dodonu me caka:
Mai Veitokani kei Ira na iVakadinadina i Jiova
O Setani kei ira nona timoni e tiko nodra tamata e vuravura era vakavuvulitaka na cala ra qai muria tale ga. O Jiova tale ga e tiko na nona tamata. Oqo o ira na iVakadinadina i Jiova. (Aisea 43:10) Sa sivia e ononamilioni na iVakadinadina e veiyasa i vuravura. O ira kece oqo era saga mera caka vinaka ena nodra vakavulici ira na tani ena ka dina. O na rawa ni sota kei ira ena Kingdom Hall ena levu na vanua. Era na marautaka sara ga mo gole yani kina.
Na nodra itavi mera vukei ira na tani mera mai qarava na Kalou. Era na vakavulici iko ena iVolatabu ena nomu vale, era na vukei iko mo sokaloutaki Jiova ena sala e dodonu. O na sega ni sauma kina e dua na ilavo. Era marau na iVakadinadina mera veivakavulici ena ka dina baleta nira lomani ira na wekadra, era lomani koya tale ga na Kalou o Jiova.


text:
ITALANOA 112
Kasa na Waqa ena Dua na Yanuyanu
RAICA! sa kasa tu oqori na waqa! Sa kakaseresere! O raici ira na sa rika i wai? E so era sa yaco i vanua. Oya beka o Paula? Meda raica mada na veika a sotava.
Nanuma tiko ni a vesu yabaki rua tu mai Sisaria o Paula. Sa qai vakavodoki i waqa kei na so tale na kaivesu mera sa kau i Roma. Dua na draki ca levu era donuya nira sa soko ravita na yanuyanu o Kiriti. E kaukaua sara na cagi qai dredre nira ulia na waqa na kaimua. Era sega ni raica rawa na matanisiga ena siga se na kalokalo ena bogi. Ni vaka toka oya me vica na siga, sa ra nanuma ga na vodo tiko e waqa nira na mate kece.
E tucake o Paula qai kaya: ‘Ena sega ni dua e mate; ena kasa ga na waqa. A kaya vei au na agilosi ni Kalou ena bogi: “Kua ni rere Paula! O na lai tu dina ga e mata i Sisa. Ia, na Kalou ena vakabulai ira tale ga na soko tiko vata kei iko.”’
Rauta na bogilevu, ena ika14 ni siga ni nodra soko tiko ena draki ca oya, sa ra vakila na kaimua ni sa vovodea na wai! Era ririko de tavutu na waqa ena vatu, ra biu ikelekele sara kina. Ena mataka, era sa raica e dua na toba. Era nanuma mera kauta na waqa me lai kasa ena kena baravi.
Ia nira sa voleka yani, sa kasa na waqa ena dua na delaniyamotu. Sa qai roba na waqa na ua, mani kakaseresere kina. Kaya sara na turaganivalu: ‘O kemuni kece na rawa ni qalo, ni qalo i vanua. Ni qai rika emuri na kena vo, mo ni kukube ena so na kau.’ Era muria na ivakaro oqori. Ra bula kece kina na 276 na lewe ni waqa, me vaka ga a yalataka na agilosi.
Era cabebula ena yanuyanu o Milito. Era yalovinaka na itaukei ni vanua oqo, ra qai qaravi ira na voca. Ni sa draki vinaka, sa qai vakavodoki o Paula ena dua tale na waqa me kau i Roma.


text:
IDONISIA
Gugumatua Tiko Ga
Era sega ni wele na mataveitacini ena valenivolavola ni tabana nira rogoca ni sa vakatabui na cakacaka. E kaya o Ronald Jacka: “E vaqarai eso na vanua e Jakarta me vunitaki kina na ivolatukutuku maroroi, na ivola, kei na ilavo ni valenivolavola ni tabana. E tokitaki tale ga ina dua na vanua vuni na valenivolavola ni tabana qai volitaki na vale a vakayagataki tu e liu.”
Era sega ni rere e levu na mataveitacini e Idonisia ra qai gugumatua tiko ga. Era nuitaki Jiova ena ituvaki dredre kece era sotava ni bera na vakatatabu. Ia ka ni rarawa nira vakatulewa cala eso na mataveitacini. Kena ivakaraitaki, era sainitaka e vica na qase ni ivavakoso na veidinadinati mera sa kua ni vunau. Eso tale era vakaraitaka na yacadra na mataveitacini. Sa qai talai ira na tacida tagane matua na valenivolavola ni tabana mera lai veivakaukauataki ena ivavakoso, mera vukei ira era sa cakitaka nodra vakabauta. A sikovi Idonisia tale ga o John Booth, dua na lewe ni iLawalawa Dauvakatulewa, qai veivakasalataki me vaka e dua na tama dauloloma.
E vakadinadinataki ni vakaukauataki ira na nona tamata qai vakacegui ira na iVakatawa Levu o Jiova. (Isik. 34:15) Era sa qai gumatuataka ga na qase nodra itavi kei na nodra vakaitavi ena cakacaka vakaitalatala. Era vaqara na dautukutuku na sala vovou mera vunau kina ra qai qaseqasetaka nodra cakava qori. (Maciu 10:16) Era dau volia eso na iVolatabu sau rawarawa mai na Bible Society e Idonisia mera veisoliyaka e veivale. Nira solia, era na maqosataka nodra okata kina na itukutuku ni Matanitu ni Kalou. Eso tale na tacida era kauta laivi mai na noda ivola na tabana e tiko kina na veika vakalawa e vauca na kena tabaki ra qai veisoliyaka vei ira na tataleitaki. E levu na painia era muria nodra ivakaraitaki na tacidra ena veigauna sa oti, era dau cakava eso na ka me nanumi ga nira volivolitaki ena gauna era lai vunau kina e veivale.
Dua tale na ivadi vou e vakayagataka ena 1977 na Tabana ni Veika Vakalotu. E sega ni via vakavoutaka na nodra ivolatara ni curuvanua na tacida daukaulotu mai vanuatani. Era mani lesi ina so tale na vanua e levu na daukaulotu. * E nanuma lesu o Norbert Häusler a daukaulotu voli kei na watina o Margarete, e Manado, North Sulawesi: “Era lai veitalatala yani ena raraniwaqavuka e levu na mataveitacini. Ni keirau yaco ena ikabakaba ni waqavuka keirau qai raivuki, era yaloyalo ra qai kailavaka mai: ‘Vinaka. Vinaka na mai veiqaravi eke.’ Keirau sorova na tagi ni keirau curu i loma ni waqavuka.”
Veitusaqati e Sumba
E tete ena veiyasa i Idonisia na itukutuku ni vakatatabu. E tukuna sara na isoqosoqo e qaravi ira na lotu vaKarisito, mera tukutuku na lewenilotu vei ira na vakailesilesi ke ra kila e dua na ka me baleta nodra cakacaka na tacida. Qori e vakavuna mera vesu e levu na mataveitacini, e caka tale ga ena levu na yanuyanu na veivaqaqai.
E kacivi ira e 23 na mataveitacini e Waingapu, ena yanuyanu o Sumba na turaganivalu, mera lai sainitaka e dua na ivola ena keba ni mataivalu nira sa cakitaka nodra vakabauta. Nira sega ni via cakava qori na tacida, e vakarota na turaganivalu mera lesu yani ena keba ena siga tarava. Era taubaletaka e 14 na kilomita ena ilakolako qori.
Era kacivi yadudua vua na turaganivalu ena mataka tarava na mataveitacini, qai tukuni mera sainitaka na ivola. O koya e sega ni via saini e mokulaki ena kau vakavotona. Era sega ni vakilai ira eso na tacida ena nodra veimoku vakalialia na sotia. Ni caka tiko na ivakarau vakaloloma vua e dua, era wawa tu na vo ni mataveitacini. E kacivi sara e dua na tacida cauravou o Mone Kele, dua na ka nodra rarawa na kena vo nira raica ni sa volavola. Ia e katakata na turaganivalu ni a vola o Mone: “Au na iVakadinadina i Jiova tiko ga!” E mokulaki o Mone qai tini e valenibula ena vuku ni nona mavoa. Ia e yalodina tiko ga vei Jiova.
E 11 na siga nona saga tiko na turaganivalu mera tawayalodina na tacida. Sa qai vakarota mera lai duri tu ena siga taucoko e tuba, ni warumisa sara tu ga na katakata ni siga. E vakasaurarataki ira mera qasi me vica vata na kilomita, mera colata na ka bibi ra qai ciciva eso na vanua yawa. E dau biuta ena nodra itagitagi na isele qai tukuna mera vakarokorokotaka na kuila. Nira sega ni via cakava na mataveitacini, e dau vakarota na turaganivalu mera mokulaki tale.
Era veinanuyaka ena veimataka na mataveitacini se itotogi cava sa waraki ira tu mai na keba. Era dau masu vata, era veivakayaloqaqataki mera yalodina tiko ga. Nira lesu i vale ena veibogi, era mavoa qai dradra na yagodra. Ia era marau nira yalodina tu ga vei Jiova.
Nira rogoca na tacida ena valenivolavola ni tabana na nodra vakalolomataki na tacida, era vakaraitaka sara nodra kudru vua na turaganivalu e Waingapu, turaganivalu e Timor, turaganivalu e Bali, kei na nodra iliuliu levu e Jakarta, vei ira tale ga eso era vakaitutu ena matanitu. E madua na turaganivalu e Waingapu ni sa kilai raraba e Idonisia na nona veivakalolomataki, mani tinia na nona tusaqati ira na mataveitacini.
“Era Vaka na iVako na iVakadinadina i Jiova”
Era vesu, vaqaqai, qai vakalolomataki e levu na tacida ena veiyasa i Idonisia. E nanuma lesu o Bill Perrie: “E qeqera na batidra eso na mataveitacini ena kaukaua ni ka e caka vei ira. Ke dua vei ira na tacida e se tiko kece na batina, era dau veiwalitaka na kena vo: ‘O se ka vou eke? Se osa cakitaka nomu vakabauta?’ Era sotava na veika rarawa na tacida, ia era marau qai gugumatua tiko ga ena nodra qaravi Jiova.”
“Au vulica ena noqu tu e valeniveivesu meu nuitaki Jiova vakalevu. E vakaukauataki au tale ga vakayalo”
Ena loma ni 13 na yabaki, era vesu e 93 na tacida qai rua na vula ina va na yabaki na kedra itotogi. Na ivakarau vakaloloma e caka vei ira sa qai vakaukauataki ira ga mera yalodina vei Jiova. Dua vei ira qori o Musa Rade, a vesu me walu na vula. Ni vakayaloqaqataki ira na mataveitacini ena nona yasayasa mera vunau tiko ga, e kaya: “Au vulica ena noqu tu e valeniveivesu meu nuitaki Jiova vakalevu. E vakaukauataki au tale ga vakayalo.” Sa rauta mera kaya eso era raica na veika e yaco: “O ira na iVakadinadina i Jiova era vaka na ivako. Na kaukaua ga ni nomu tukia, na kena dredre tale ga ni cavu.”
^ para. 1 E vakadonui me rau tiko ga e Idonisia o Peter Vanderhaegen kei Len Davis ni rau sa yacova na yabaki e dodonu me cegu kina e dua mai na cakacaka. E kedrau ikatolu o Marian Tambunan (se Stoove e liu) ni sa vakawatitaka e dua na turaga ni Idonisia. Eratou gugumatua tiko ga na le tolu qori, qai vuavuaivinaka na nodratou cakacaka vakaitalatala ena gauna ni vakatatabu.


text:
Turaganilewa
Chapter 7
O Kitione (Jerupeali)kei ira na tamata sa tiko vata kei koya era yadra vakamataka lailai ka laki vakaitikotiko ena i keli wai nei Aroti, sa tiko o ira na kai Mitiani ena vualiku ena delana mai More ki na buca.
2 Sa tukuna o Jiova vei Kitione, "O ira na tamata sa tiko vata kei iko, era sa rui lewe levu, me rawa kina ni soli ira na Mitiani ki na ligadra, de, era na qai tukuni ira ga ka sega ni oi Au, me ra na tukuna kina, 'na ligaqu ga sa vakabulai au.'
3 "O koya oqo mo tukuna kina ena nodra rogoca kece na tamata 'O koya sa tamata rerere, me lesu tale ki vale mai na ulunivanua o Kiliati.'" E ruasagavulu ka rua na udolu na tamata era sa lesu yani ka ra sa vo ga e lewe tini na udolu.
4 Sa vosa na Kalou vei Kitione ka vaka: "Era se lewe levu tiko ga na tamata; kauti ira sobu ki wai, au na la'ki vakatovolei ira mai kea ena vukumu, 'O ira kece, au sa lewa me lako me ra qai lako; 'o ira au sa lewa me ra kua ni lako me na qai kua ni lako."
5 Era sa qai kau sobu mai na kena vo ni tamata ki na wai. Sa vosa na Kalou vei Kitione ka vaka: "O ira sa gunu, ni ra sa takiva na wai mai ligadra ka gunu me vaka na koli mo qai wasei ira tani, sa vaka kina o ira sa tekiduru sobu me ra todrou mai wai."
6 O ira sa gunu ga mai ligadra era sa lewe tolu na drau na tagane, o ira kece na kena vo era sa tekiduru ka todrou mai wai.
7 Sa vosa o Jiova vei Kitione ka vaka: "Mai vei ira na tolu na drau na tagane oqo, au na vakabulai iko kina ka soli ira na kai Mitiani oqo ki na ligamu. Laivi ira na kena vo oqori me ra lako ki nodra dui vale."
8 O ira oqo era sa vakavakarau ka taura na davui, ka ra sa vakatalai yani na kena vo ni tagane ki na nodra dui vale, ka ra sa maroroi ga na lewe tolu na drau oqo.
9 Sa qai yaco ena bogi vata ga o ya, sa vosa kina na Kalou vei Kitione, "Tucake mo lako sobu kina nodra i tikotiko, ni'u sa solia oti ki na ligamu.
10 "Kevaka o sa rere ni lako sobu, drau lako sobu vata kei Pura na nomu i talai,
11 "O na rogoca na veika era na talanoataka tiko; ena na qai vakaukauwataki na ligamu mo ravulaka yani na nodra i tikotiko." A rau sa qai lako sobu sara yani vata kei Pura na nona dauveiqaravi ki na vanua era sa tu kina na sotia vakayaragi.
12 O ira na kai Mitiani kei na Amalekaiti kei ira kece mai na Tokalau era sa davo tu mai na buca ka ra sa sega ni wili rawa me vaka na yavusa vodre kei na nodra kameli sa vaka na mata ni nuku ni matasawa.
13 Ni sa lako mai o Kitione, sa talanoataka tiko e dua na tamata na nona tadra vei ira na wekana. Sa tukuna kina, "au se qai raica ga oqo e dua na tadra: ena noqu kidacala ni sa qiqi yani e dua nai buli madrai ki na nodra keba na Mitiani; sa coqa yani e dua na valelaca, sa lutu vakatoboicu na vale ka sa kakabasubasu sara."
14 Era sa sauma mai na nona i tokani ka vaka "Sa sega tale ni dua na ka oqo, sa i seleiwau ga nei Kitione na luvei Joasi, na tagane kei Isireli; na Kalou sa solia e ligana na nodra I tikotiko kece na Mitiani kei ira na lewena."
15 Ni sa rogoca o Kitione na tadra kei na kena i vakamacala, sa lotu vei Jiova. Sa lesu tale vei ira na Isireli ka tukuna vei ira, "Mo ni tucake ni sa solia o Jiova na nodra i tikotiko na Mitiani vei kemuni, io, ki na ligamuni."
16 Sa wasei ira vakatolu na tolu na drau na tagane oqo, ka solia vei ira yadua na davui ki na ligadra, na bilo lala kei na veika sa waqa tu ena loma ni bilo lala sa tu vei ira.
17 Sa tukuna vei ira, "Mo ni raici au mai, ka cakava vaka oqo; ni'u sa yaco ki na yasa ni nodra keba, mo ni qai vakamurimuria na veika au na cakava:
18 "Ni'u sa uvuca na davui kei ira kece sa tiko vata kei au, mo ni qai uvuca talega na davui ena vei yasa taucoko ni keba ka kailavaka oqo; 'Nai seleiwau i Jiova kei Kitione talega!'"
19 O Kitione kei ira na dua na drau sa tiko vata kei koya, era sa lako mai ki na taudaku ni bai e nai karua ni wasewase ni yadra ena bogi, ni ra se qai veisau tiko na yadra, era sa uvuca na davui ka vorovoroka na bilo sa tiko e ligadra.
20 O ira nai wasewase e tolu oqo, era sa uvuca na davui ka vorovorolaka na bilo sa tu e ligadra na cina ena ligadra i mawi kei na davui ena ligadra i matau ni ra sa uvuuvu tiko—ka kailavaka— "Nai seleiwau i Jiova kei Kitione!"
21 Era sa dui tu vaka dua na tamata ena vanua era sa tu kina. Nai valu kece nei Mitiani era sa veiciciyaki ka dro yani.
22 Ni ra sa uvuca na lewe tolu na drau oqo na davui, o Jiova sa vakarautaka nai seleiwau ni tamata yadua vei ira na wekadra ga, ena loma ni tikotiko taucoko; o ira na mataivalu era sa dro ki Beci Akakia, vaka ki Serera me yacova sara nai yalayala kei Abele Meola e Tabace.
23 O ira na tagane ni Isireli era sa soqoni vata mai vei Navitalai, Esa kei ira na Manasa kece ka ra sa cici muri ira na Mitiani.
24 Sa vakauta o Kitione nai tukutuku ki na veiulunivanua kece vaka Ifereimi ka vaka: "lako mai me daru kabai Mitiani ka taura mai vei ira na vanua ni wai me yaco sara ki Beci-Bara kei na Joritani. Era sa vakasoqoni kece mai na Ifereimi ka taura na vanua ni wai mai Beci-Bara me yaco sara ki na Joritani.
25 Era sa qai kauta mai vakabobula e rua na turaga lalai ni Mitiani, o Orepi kei Sibe. Era sa vakamatei Orepi ena vatu nei Orepi, o Sibe era sa vakamatea ena vanua ni butu waini kei Sibe. Era sa cicimuri ira na kai Mitiani ka ra sa kauta mai na ului Orepi kei na ului Sibe vei Kitione ena yasa ka dua ni Joritani.


text: 6 E sega ni moce rawa na tui* ena bogi oya. E mani kaya me kau mai na ivola ni itukutuku ni gauna oya,+ e mai wiliki sara vua na tui.2 E laurai ni volai tu kina na ka e tukuna o Motekai me baleta na nodrau via vakamatei Tui Esuerosi o Pikicani kei Teresi, e rua na vakailesilesi ni tui erau ivakatawa ni katuba.+3 E taroga na tui: “Sa bau rokovi mada qai vakaicovitaki o Motekai ena ka qo?” Era kaya sara na dauveiqaravi ni tui: “E sega sara ga ni dua na ka e caka vua.”4 Oti e kaya na tui: “O cei e tiko ena raranivale?” Se qai curu sara ga mai o Emani ena rara e tuba+ ni valenitui me tukuna vua na tui me vakaliligi o Motekai ena kau sa vakarautaka tu me baleti koya.+5 Era kaya vua na tui na nona dauveiqaravi: “E duri tiko ena raranivale o Emani.”+ E kaya sara na tui: “Vakacurumi koya mai.”6 Ni curu i loma o Emani, e kaya mai na tui: “Na cava me vakayacori vua e vinakata na tui me rokova?” E kaya ga e lomana o Emani: “O cei tale e via rokova na tui me uasivi au?”+7 E kaya sara o Emani vua na tui: “O koya e vinakata na tui me rokova,8 mera kauta mai na isulu vakatui+ e dau tokara na tui kei na ose e dau vodoka na tui kei na iubiniulu vakatui e uluna.9 Me soli na isulu kei na ose vua e dua na vakailesilesi liu ni tui, mera vakaisulutaki koya e vinakata na tui me rokova, mera vakavodoki koya ena ose mera qai kauti koya ena rara ni koro. Mera kacivaka e matana: ‘Qo na ka e dau vakayacori vua e vinakata na tui me rokova!’”+10 Sega ni bera ni tukuna na tui vei Emani: “Vakatotolo! Kauta na isulu kei na ose me vaka o tukuna, mo cakava sara qori vei Motekai na Jiu e dabe tiko ena matamata ni tui. Me kua ni dua na ka e lutu ena ka o tukuna.”11 E qai kauta na isulu kei na ose o Emani, e vakaisulutaki Motekai,+ e vakavodoki koya qai kauti koya voli ena rara ni koro, e kacivaka e matana: “Qo na ka e dau vakayacori vua e vinakata na tui me rokova!”12 Oti e lesu yani o Motekai ina matamata ni tui, ia o Emani e vakusakusa i nona vale, e tagi qai ubia na uluna.13 Ni talanoataka o Emani na ka kece e yacovi koya vei Seresi na watina+ kei ira kece na nona itokani, eratou tukuna vua na nona tamata vuku kei Seresi na watina: “Ke kawa ni Jiu o Motekai o sa tekivu bale tiko vua, o na sega sara ni qaqa vua, o na bale dina ga e matana.”14 Ni ratou se vosa tiko ga vua sa ra yaco yani na nona vakailesilesi na tui mera kauti Emani vakatotolo ina kanavata e vakarautaka o Esiteri.+


text: 3 Oti qo e tosoya cake o Tui Esuerosi na itutu i Emani+ na luvei Emitaca na kai Ekaki,+ e vakacerecerea na nona idabedabe vei ira na vo ni turaga era tiko vata kei koya.+2 Era dau lolou ra qai tekicuva vei Emani o ira kece na dauveiqaravi ni tui era tiko ena matamata ni tui, ni vakarota na tui mera cakava qori vua. Ia o Motekai e sega ni lolou se tekicuva vua.3 Era kaya vei Motekai na dauveiqaravi ni tui era tiko ena nona matamata na tui: “Na cava o beca tiko kina na ivakaro ni tui?”4 Era dau tarogi koya e veisiga, e sega ga ni rogoci ira. Era qai tukuna vei Emani me raica se na va tiko ga qori o Motekai se sega,+ ni tukuna vei ira ni dua na Jiu+ o koya.5 Ni raica o Emani ni sega ni dau lolou se tekicuva vua o Motekai, dua na ka na cudru katakata nei Emani.+6 Ia e ka beci vua me vakamatei Motekai duadua, nira sa tukuna oti vua na ka me baleti ira na wekai Motekai. E qai saga o Emani me vakawabokotaki ira kece na Jiu era tiko ena matanitu taucoko nei Esuerosi, qo o ira na kaivata kei Motekai.7 Ena imatai ni vula, oya na vula o Naisani,* ena ika12 ni yabaki+ i Tui Esuerosi, era vakawiri Puri+ (oya na Madigi) e mata i Emani me kilai kina na siga kei na vula, e mani lutu na madigi ena ika12 ni vula, oya o Eta.*+8 E tukuna sara o Emani vei Tui Esuerosi: “E tiko e dua na matatamata era veiseyaki ra qai veituyaki vei ira na lewe ni veivanua+ ena yasana kece ni nomuni matanitu,+ e duidui na nodra lawa vei ira kece na vo ni lewe ni veivanua, era sega tale ga ni muria na nomuni lawa na tui, e sega ni vinaka vei kemuni na tui moni biuti ira tu va qori.9 Ke vinaka vei kemuni na tui, me volai mada e dua na lawa mera vakarusai. Au na sauma e 10,000 na taledi siliva* vei ira na vakailesilesi me biu ena valeniyau ni tui.”*10 E luvata sara na tui nona mama vakaturaga+ mai ligana qai solia vei Emani+ na luvei Emitaca na kai Ekaki,+ na kedra meca na Jiu.11 E kaya na tui vei Emani: “Sa soli vei iko na siliva kei ira na tamata, mo cakava vei ira na ka e vinaka vei iko.”12 Era kacivi sara mai na nona vunivola na tui+ ena imatai ni vula ena ika13 ni siga. Era vola+ na ka kece e vakarota o Emani vei ira na vakailesilesi liu ni nona yasana na tui kei ira na kovana era lewa tiko na dui yasana, kei ira na turaga ni dui matatamata, ina dui yasana ena kena ivolavolai vei ira na lewe ni veivanua ena nodra dui vosa. E volai ena yaca i Tui Esuerosi qai dregati ena mama vakaturaga.+13 Era kauta na ivola na italai ena yasana kece e lewa na tui, e vakarota mera vakawabokotaki, mera vakamatei, mera vakarusai na Jiu kece, o ira na gone kei ira na qase, o ira na lalai kei ira na yalewa ena dua ga na siga, ena ika13 ni siga ena ika12 ni vula, oya na vula o Eta,+ me tauri tale ga na nodra iyau.+14 Me veisoliyaki na ilavelave ni ivola me lawa ena veiyasana kece, me vakarogoi vei ira kece na lewe ni veivanua mera vakarautaki ira ena siga qori.15 Era vakusakusa na italai+ ena ivakaro ni tui, e soli na lawa mai Susani*+ na vanua viribaiti.* E dabe na tui kei Emani me rau gunu, ia era veilecayaki na lewenikoro o Susani.*


text:
KATO NI VEIVAKAVULICI 4A
Au “Vakaraici Ratou Tiko na va na Kabula”
E macala ga ni sa raica o Isikeli na ivakatakarakara vakaitamera ni bulumakau vakatabana, kei na laione e uluna na tamata nira dau yadrava tu na mata ni valenitui kei na valenisoro. Era kune vakalevu qori ena vanua makawa e Asiria kei Papiloni. A rairai wadravi ira tu na manumanu vakaitamera qori o Isikeli me vakataki ira ga na vakararai tu, eso e rauta ni 6 na mita na kena balavu. Se mani rerevaki vakacava na kedra irairai, era kamate ga, era ceuti ena vatu.
Ia o Isikeli e raivotutaka na manumanu eratou “kabula.” Sa bau duidui dina! Na kena vakatubuqoroqoro vei Isikeli na ka e raica, e cavuta kina vaka12 ena itekitekivu ni nona parofisai na vosa “kabula.” (Isik. 1:5-22) Nodratou toso vata tu na va na kabula qo ena dua ga na gauna, ena dua na vanua, ena ruku ni idabedabe vakaturaga ni Kalou, e kila kina o Isikeli ni lewa kece tu o Jiova na kabula. Eda qoroya tale ga nikua mai na raivotu qori na cecere kei na kaukau i Jiova, kei na lagilagi ni nona veiliutaki.—1 Vei. 29:11.


text:
Author: Maikeli Radua
Picture credit: Royal Family Fan Page….Princess of Wales Catherine Elizabeth Middleton, Prince George,Prince of Wales William and Princess Charlotte. Source: Royal Family Fan Page. Sa vakadeitaki mai na vuvale vakatui mai Bolatagane ni rau na tiko talega na gone na luvei Prince of Wales o Prince George kei na ganena o Princess Charlotte ena veibulu […]
Sa na tekivu volitaki tiko ena siga Lotulevu qo na tikite ni sara qito ena 2022 Coca Cola Games. Vakaraitaka na Fiji Secondary Schools Athletics Association General Secretary o Vuli Waqa, ni ra na vakaitavi tiko e rauta ni 2,500 na gonevuli mai na 135 na koronivuli ena Fiji Finals ena yabaki qo. Na Granstand […]
[ Image: Pita’s Picture] Vakyacora o Vern Cotter na coach ni Vodafone Flying Fijians e 8 vakadua na veisau mena sotavi Samoa ena mua ni macawa qo ena Churchill Park e Lautoka. Eratou sa mai digitaki ena yatu e liu ( front Row) o Sam Matavesi, Eroni Mawi kei Manasa Saulo. Tevita Ratuva erau sa […]
Picture: File photo. Sa tekivu veivaqaqai tiko na ovisa ena gauna qo ena nona mai mate edua na goneyalewa yabaki 7 kei na tamana yabaki 40 mai Tavarau Ba. Tukuna na i tukutuku ni ovisa ni a vakaukauwataki rau na luvena na tama ni gone yabaki 40 qo, me rau gunuva edua na waigaga ena […]
Photo: File Esa tekivu nikua na veicula ena 5 na vanua vakarautaki vei ira na gone yabaki 5 -11 ena i Wasewase e Loma me yacova yani na siga Vakarauwai. Na vanua e 5 ka na vakayacori kina na veicula qo wili kina: Nehru Primary School. Nufield Health Center Samabula Health Center. Lami Health Center […]
Image: File Photo Esa veivaqaqai tiko edua na timi ni ovisa ena gauna qo ena vuku ni nona mai mate edua na lewenivanua mai Amerika ena mua ni macawa sa oti. Laurai na yagona na marama yabaki 39 qo ena dua na otela mai na Yatu Mamanuca ena siga vakarauwai sa oti. Se bera tale […]
Photo: File. Eratou sa mai vakayalia na nodratou vale edua na marama kei na tolu na luvena ena kama¬† ena bogi rauta na 9:30pm mai Navosai Narere. Tukuna na i tukutuku ni ovisa ni kama talega na tinani gone qo ena nona saga me vakabula eso na i yaya ni nodratou vale. Se curu tikoga […]
Former men’s 7’s Team captain Paula Dranisinukula, Josua Vakurinabili,Semi Kunatani and Jerry Tuwai Photo: Getty Images. Ratou lewe 6 na cauravou ka qito mai na Olympic Games ka rawata mai na metali koula vei Viti eratou sa mai digitaki tale kina timi ni Viti ena sotasota ni Commomwealth Games mai Birmingham Igiladi. Ratou na lewe […]
Photo: World Rugby. Vakaraitaka na kavetani Vodafone Flying Fijians o Waisea Nayacalevu ni ratou marautaka vakalevu nodratou mai qaqa vei Tonga ena vakarauwai sa oti, ia e se levu sara na ka e dodonu me vakavinakataki ni bera na sota kei Australia A. Eratou sa sarava lesu nodratou qito kei Tonga ka ratou raica ni […]
Sa lewa na mataveilewai me sa tauri tale tiko vakavesu na tagane ka beitaki tiko ni a kucuvaa edua ga na yalewa ena nona koro. Ena qai rairai tale tiko ena mataveilewai ena i ka 20 ni siga ena vula qo. Soli e tinikava na siga me vakarautaki koya mai kina ena mataveilewai ka tarava. […]


text:
Maji 19-25
MACIU 24
Sere 126 kei na Masu
iTekivu ni iVakamacala (Me kua ni sivia na 3 na miniti)
IYAU MAI NA VOSA NI KALOU
“Yadra Tiko ga Vakayalo ena iOtioti ni Veisiga Qo”: (10 min.)
Vakekeli ena Vosa ni Kalou: (8 min.)
Mac 24:8—Na cava e rairai vakaibalebaletaka o Jisu? (“veika rarawa” ivakamacala ni vosa ena Mac 24:8, nwtsty)
Mac 24:20—Na cava e tukuna kina qo o Jisu? (“ena vulaililiwa,” “Siga ni Vakacecegu” ivakamacala ni vosa ena Mac 24:20, nwtsty)
Na cava o vulica me baleti Jiova ena wili iVolatabu ni macawa qo?
Na cava eso tale na iyau vakayalo o raica ena wili iVolatabu ni macawa qo?
-
Wili iVolatabu: (Me kua ni sivia na 4 na miniti) Mac 24:1-22
GUMATUA ENA CAKACAKA VAKAITALATALA
iMatai ni Veisiko: (Me kua ni sivia na 2 na miniti) Vakayagataka na vakatutu ni veivosaki. E tukuna o itaukeinivale e dua na ile e dau vakavu veivosaki ena yalava.
iMatai ni Veisikovi Lesu: (Me kua ni sivia na 3 na miniti) Tekivu ni vakayagataki na vakatutu ni veivosaki. A sega ni tiko e vale na itaukeinivale drau veivosaki e liu, ia drau veivosaki ga kei na dua na wekana e tiko e vale.
Vidio ni iKarua ni Veisikovi Lesu: (5 min.) Me saravi qai veivosakitaki na vidio.
NODA BULA VAKARISITO
“Voleka ni Cava na Vuravura Ca Qo”: (15 min.) Veitarotarogi. Me saravi na vidio.
Vuli iVolatabu ni iVavakoso: (30 min.) jy wase 13
Railesuvi na ka e vulici qai vakamacalataka vakalekaleka na ka ena vulici ena macawa tarava (3 min.)
Sere 97 kei na Masu


text:
Maji 12-18
MACIU 22-23
Sere 30 kei na Masu
iTekivu ni iVakamacala (Me kua ni sivia na 3 na miniti)
IYAU MAI NA VOSA NI KALOU
“Talairawarawa ina Rua na iVunau Levu Duadua”: (10 min.)
Mac 22:36-38—E vakamacalataki vakacava ena tikinivolatabu qo na ka e vauci ena noda talairawarawa ena ivunau levu duadua, na kena imatai tale ga? (“lomamu,” “nomu vinaka,” “vakasama” ivakamacala ni vosa ena Mac 22:37, nwtsty)
Mac 22:39—Na cava na ikarua ni ivunau levu ena Lawa? (“Na kena ikarua,” “kainomu” ivakamacala ni vosa ena Mac 22:39, nwtsty)
Mac 22:40—Na iVolatabu taucoko vakaIperiu e yavutaki ena loloma (“na Lawa . . . na parofita,” “yavutaki” ivakamacala ni vosa Mac 22:40, nwtsty)
-
Vakekeli ena Vosa ni Kalou: (8 min.)
Mac 22:21—Na cava na “ka e nei Sisa” kei na “ka e nona na Kalou”? (“Vei Sisa na ka e nei Sisa,” “Vua na Kalou na ka e nona na Kalou” ivakamacala ni vosa ena Mac 22:21, nwtsty)
Mac 23:24—Na cava na ibalebale ni vosa i Jisu? (“oni tauvulona na nana ia oni tiloma qaqa na kameli” ivakamacala ni vosa Mac 23:24, nwtsty)
Na cava o vulica me baleti Jiova ena wili iVolatabu ni macawa qo?
Na cava eso tale na iyau vakayalo o raica ena wili iVolatabu ni macawa qo?
-
Wili iVolatabu: (Me kua ni sivia na 4 na miniti) Mac 22:1-22
GUMATUA ENA CAKACAKA VAKAITALATALA
iMatai ni Veisiko: (Me kua ni sivia na 2 na miniti) Vakayagataka na vakatutu ni veivosaki.
Vidio ni iMatai ni Veisikovi Lesu: (5 min.) Me saravi qai veivosakitaki na vidio.
Vuli iVolatabu: (Me kua ni sivia na 6 na miniti) bhs 199 ¶8-9—Me uqeti nona gonevuli o qasenivuli me sureti ira nona veikilai ena iVakananumi.
NODA BULA VAKARISITO
“O na Lomana Vakacava na Kalou kei na Kainomu?”: (15 min.) Veitarotarogi. Me kilai na yaga ni noda dau raitayaloyalotaka na ka eda wilika ena iVolatabu, me rogoci na wili iVolatabu veiuqeti ni O Jiova ga na Kalou Dina. Me rogoci ga na kena e digitaki, qo ni wiliki na 1 Tui 18:17-46, mera vakamuria tale ga na vakarorogo.
Vuli iVolatabu ni iVavakoso: (30 min.) jy wase 12
Railesuvi na ka e vulici qai vakamacalataka vakalekaleka na ka ena vulici ena macawa tarava (3 min.)
Sere 52 kei na Masu


text:
WASE 116
Vakavulica na Yalomalumalumu ena iOtioti ni Lakosivia
MACIU 26:20 MARIKA 14:17 LUKE 22:14-18 JONI 13:1-17
-
IOTIOTI NI LAKOSIVIA I JISU KEI RATOU NA YAPOSITOLO
-
VEIVAKAVULICI NI VUYA NA YAVADRATOU NA YAPOSITOLO
Erau sa yaco i Jerusalemi o Pita kei Joni me vaka e vakarota o Jisu, me rau lai vakavakarau me baleta na Lakosivia. Eratou na qai muri o Jisu kei na vo ni tini na yapositolo. Sa dromu tiko na siga ena yakavi ni sirova na Ulunivanua ni Veiolive o Jisu kei ratou na tisaipeli. Qori na iotioti ni gauna me sarava sobu mai kina na ulunivanua qo o Jisu me yacova na nona vakaturi.
Ni ratou yaco ina korolevu o Jisu kei na nona matailakolako, eratou gole sara ina vale eratou na solevutaka kina na Lakosivia. Sa vakarautaki kece tu na ka ena dua na rumu levu ena tabavale e cake me vakayacori kina na kanavata ni Lakosivia. Sa nanamaki voli mai o Jisu ina solevu qo, e kaya: “Au gadreva vakalevu me datou kania vata na kakana ni Lakosivia qo ni bera niu vakararawataki.”—Luke 22:15.
Sa vakayabaki na kena veisoliyaki voli e vica na bilo waini vei ira na tiko ena solevu ni Lakosivia. E taura sara o Jisu e dua na bilo waini, e vakavinavinakataka qai kaya: “Dou taura qo, dou veisoliyaka mo dou gunu kece kina. Au tukuna vei kemudou, me tekivu qo au na sega tale ni gunuva na vuanivaini me yaco mada mai na Matanitu ni Kalou.” (Luke 22:17, 18) Sa vakaraitaka sara tiko ga e keri o Jisu ni sa voleka ni vakamatei.
E kurabuitaki e dua na ka e yaco ni vakacagau tiko na kanavata ni Lakosivia. E tucake o Jisu, luvata nona isulu e sau, taura e dua na tauwelu, oti e livia sara na wai ena beseni. E kena ivakarau me tuvanaka o itaukeinivale me vui na yavadra na nona vulagi, ena rairai cakava qori e dua na dauveiqaravi. (Luke 7:44) Ia e cakava qori o Jisu ena solevu qo ni sega ni tiko na itaukeinivale. A rawa ni cakava e dua vei ratou na yapositolo, ia e sega ni bole e dua ni ratou se rairai veiqati tiko ga. Se mani cava na vuna, dua na ka nodratou madua ni vuya o Jisu na yavadratou.
E kaya o Pita ni yaco yani vua o Jisu: “Oni na sega sara ni vuya na yavaqu.” E tukuna o Jisu: “Keu sega ni vuya na yavamu, o na sega ni noqu itokani.” Sega ni bera nona sauma o Pita: “Turaga, ni kua ni vuya ga na yavaqu, na ligaqu tale ga kei na uluqu.” Sa na kurabui mada ga ni tukuna o Jisu: “O koya e sili oti sa savasava, e sega tale ni yaga me savui na yagona taucoko, na yavana ga. Dou sa savasava o kemudou, ia sega ni o kemudou kece.”—Joni 13:8-10.
E vuya kece o Jisu na yavadratou na le 12, na yavai Jutasa Isikarioti tale ga. Oti e dara tale nona isulu e sau, lai dabe tale ena teveli, sa qai taroga: “Dou kila na ka au cakava vei kemudou? Dou kaya niu ‘Qasenivuli,’ Joni 13:12-17.niu ‘Turaga,’ e donu vinaka qori, niu Qasenivuli, au Turaga tale ga. Keu vuya gona na yavamudou niu Turaga qai Qasenivuli, e dodonu mo dou veivuiyava tale ga. Na ka au cakava qo e ivakaraitaki vei kemudou, mo dou cakava tale ga na ka au cakava vei kemudou. Au tukuna vakadodonu vei kemudou, na bobula e sega ni uasivia nona turaga, o koya tale ga e talai e sega ni uasivi koya e veitalai. Ke dou kila na ka kece qo, dou na qai marau ke dou cakava.”—
Na ka e cakava qori o Jisu e vakavulica kina ni bibi na veiqaravi kei na yalomalumalumu! Me ratou kua ni viavia liu na imuri i Jisu, se nanuma ni ratou dua na ka qai dodonu me ratou qaravi. Me ratou muria ga na ivakaraitaki i Jisu, sega ni nona veivuiyava, ia me ratou yalomalumalumu, yalorawarawa ni veiqaravi ratou qai kua ni veivakaduiduitaki.


text:
NA VALE NI VAKATAWA (ITABATABA E VULICI) Seviteba 2017
Na itabataba qo e tiko kina na ulutaga me vulici ena Okotova 23 ina Noveba 26, 2017.
Bucina Mo Dau Lewai Iko Vinaka
Ena vukei iko vakacava na ivakaraitaki vakaivolatabu mo bucina qai vakaraitaka na itovo qo? Na cava e bibi kina meda bucina na lotu vaKarisito?
Vakatotomuri Jiova na Kalou Dauveinanumi
Dua na gauna o Jiova a vakatakilai koya vei Mosese ena nona cavuta na yacana kei na nona itovo. Na imatai ni itovo e tukuna oya ni dauyalololoma qai dauveinanumi. Na cava e okati kina, cava e bibi kina vei keda?
ITALANOA NI NONA BULA
Au Kalougata Niu Cakacaka kei Ira na Tacida Matua
E nanuma lesu ena marau o David Sinclair na nona itavi dokai me cakacaka vata kei ira na mataveitacini yalodina me 61 na yabaki e Peceli, e Brooklyn.
“Na Vosa ni Noda Kalou e Tudei me Tawamudu”
Na iVolatabu e ivola voli vakalevu duadua ni oti e vica na senitiuri na kena vakadewataki, e veiveisau na vosa kei na veiliutaki vakapolitiki, e saqati tale ga na kena cakacaka ni vakadewa.
‘Na Vosa ni Kalou e Kaukaua’
Levu era veisau nira vulica na Vosa ni Kalou. Na cava e vinakati me yaga kina na Vosa ni Kalou?
“Mo Yaloqaqa . . . Mo Cakava Sara”
Na cava meda yaloqaqa kina, eda na rawata vakacava?


text:
Nai walewale ni kena buli e dua na veidinadinati vakalawa se Deed of Trust (DOT) ni dua nai tokatoka, mataqali se yavusa, e vakakoto oqo:
Me vakasokumuni kece nai tukutuku matailalai ni dua na tiki ni qele ka qai vakau mai kina Matabose ni Qele Maroroi (TLTB).
- Vakadeitaki ni tiko na qele kei na kenai i taukei.
- Veika e gadrevi me buli e dua na Deed Of Trust (DOT)
3. Veivakadeitaki mai na TLFC
- Macala ni bose – me vakadeitaka taumada e rauta ni 3 na yaca ni lewe ni tokatoka, mataqali se yavusa me ratou Trustees.
- Me vakaleweni mai vakamatau na fomu na “TLTB 5b” ka koto mai kina na saini ni sivia e onosagavulu na pasede (60%) na lewe ni tokatoka, mataqali se yavusa ka tiko na nodra yabaki ni bula ena 18 ka lako cake.
- Na nodratou i vola ni sucu na sa digitaki me Trustees.
- Na nodratou i vola ni vakadinadina (ID Cards) na Trustees.
- Na nodratou i vakadinadina ni vakacavacava (TIN Letter/Joint Card).
Na Matabose (TLTB) ena vakauta e dua nai lavelave ni fomu na “TLTB 5b” kina iTaukei Land and Fisheries Commission (TLFC) me ratou vakadeitaka mai ni o ira era saini tiko ena fomu era yabaki 18 ka lako cake ka tiko na yacadra enai vola ni kawa bula.
- Otioti ni Wiliwili (TLTB)
- Kevaka esa vakadeitaka na Matabose (TLTB) ni sa sivia e 60% na yaca era sa saini mai, esa na qai:
- Vakarautaka e dua na Deed Of Trust (DOT) ni tokatoka, mataqali se yavusa oya.
- Na DOT e rawa ni vakarautaki ga ena dua ga na tabana e Viti ko voleka kina.
- Kevaka e lailai mai na 60% na yaca era saini mai, me vakasaqarai tale o ira na lewe ni tokatoka, mataqali se yavusa era se sega ni saini, me rawa ni rawati nai wiliwili e gadrevi.
Na Matabose (TLTB) ena vakarautaka e 3 nai lavelave ni DOT kina “Registrar of Stamp Duty” ka lavaka e $60 mai vei ratou na Trustees.
- Vakarautaki ni Deed of Trust (DOT)
- Titles Office
Kevaka e gadrevi, e rawa ni vakarautaka talega na Matabose (TLTB) e dua nai vola me veivuke ena dolavi ni akaude ni tokatoka, mataqali se yavusa ena Baqe.
- Dolavi ni akaude ena Baqe
- Vakacurumi nai Lavo ni Lisi ena Baqe
Na Matabose (TLTB) ena qai vakacuruma ga nai lavo kina akaude vakarautaki kevaka esa vakamuri vakavinaka nai tuvatuva e davo koto e cake.


text:
Kilanibula
Na kilanibula sai koya na vakadidike e dau vulica na bula kei na bula ituvatuva, oka kina na kedra ituvaki vakayago, wainimate ivakarau, volataucoko veimaliwai, vakakarisito gacagaca, vakatorocaketaki kei na ibulibuli. Se cava sara na vereverea ni vakadidike, era tu eso na ivakavuvuli veivakaduavatataki e vakalailaitaka kina, ena dua na lomanibai ni uma. E kila tu o kilanibula na kena veikauyaki na yavu ni dua na iwase ni bula, gene me vaka ni sa yavu ni itutu, kei na ibulibuli me vaka na idini ni tosoya na buli kei na raraba ni species. Na organisms bula e dau dolava na ivakarau e rawa ni yaco ena kena veisautaki na igu ka lailaisobu na nodra vanua ni vakadinadina me maroroi kina e dua na vale ni manumanu kei na ituvaki bibi e vakamacalataki me vaka na homeostasis.
Vakalalai-vakadodonutaki ni kilanibula era vakamatatataka na ivakarau ni vakadidike e vakayagataki kei na mataqali ivakarau e vulici: Na veivosakitaki ni saolaolaini kilanibula vakayagataki na iwalewale vakamatemate me tu kina na ivalavala ca eso ena kena vakatovolei na vakatovotovotaki ni nodra sa kila tu na kila vakacakacaka ka kila na veika sa basika mai ka kila vakavinaka na ivakarau ni bula era koto kina kei na sala me vaka ni sega ni bula tu kina ena 4 bilioni na yabaki sa oti ena kena sa toso cake tikoga na drakidra-ni-bula ena ivakarau ni bula.


text: 19 Ena ikatolu ni vula nira sa biuta na vanua o Ijipita na Isireli, ena siga vata ga oya, era yaco ena vanua talasiga kei Saineai.2 Era biubiu mai Rifitimi+ ra yaco sara ena vanua talasiga kei Saineai, ra qai keba ena vanua talasiga. Era keba i kea na Isireli, donuya na ulunivanua.+3 E qai cabe yani o Mosese vua na Kalou dina, e kacivi koya sara o Jiova mai na ulunivanua,+ e kaya: “Qo na ka mo kaya ina mataqali i Jekope, qai tukuna vei ira na Isireli,4 ‘Oni raica sara ga na ka au cakava vei ira na kai Ijipita,+ meu tabei kemuni kina ena taba ni ikeli, qai kauti kemuni mai vei au.+5 Ke oni vakarorogo vinaka ina domoqu qai dei ena noqu veiyalayalati, oni na yaco dina moni noqu iyau talei mai na veimatatamata kece,+ ni noqu o vuravura taucoko.+6 Oni na yaco moni matanitu bete qai matanitu tabu vei au.’+ Qo na vosa mo tukuna vei ira na Isireli.”7 E mani lako yani o Mosese qai kacivi ira na qase ni Isireli, e tukuna vei ira na vosa kece e vakarota vua o Jiova.+8 Oti oya era sauma ena lomavata na tamata kece: “Keimami na yalorawarawa ni cakava na ka kece e tukuna o Jiova.”+ E lesu sara vei Jiova o Mosese me lai tukuna na nodra vosa na tamata.9 E qai kaya vei Mosese o Jiova: “Raica! Au na lako yani vei iko ena o loaloa, mera rogoca kina na tamata niu vosa vei iko, me rawa nira vakabauti iko tiko ga.” E qai tukuna vei Jiova o Mosese na nodra vosa na tamata.10 E kaya sara vei Mosese o Jiova: “Lako vei ira na tamata, vakasavasavataki ira nikua, nimataka tale ga, mera savata na nodra isulu.11 Mera qai vakarau tu ena vuku ni ikatolu ni siga, baleta ena ikatolu ni siga ena lako sobu mai o Jiova ena Ulu i Saineai ena matadra na tamata kece.12 Mo biuta wavolita na iyalayala vei ira na tamata qai kaya vei ira, ‘Qarauna me kua ni cabeti na ulunivanua se tarai na kena iyalayala. O koya ga e tara na ulunivanua ena vakamatei dina.13 Me kua ni dua na liga e tarai koya, ke sega ni vakaviriki ena vatu, ena lauvana* o koya. Se mani manumanu se tamata ena sega ni bula.’+ Ia era na rawa ga ni cabe mai ena ulunivanua ni rogo na davui.”*+14 E qai siro mai na ulunivanua o Mosese me lako vei ira na tamata, e tekivu vakasavasavataki ira, ra qai savata na nodra isulu.+15 E kaya vei ira na tamata o koya: “Ni vakarau tiko ena vuku ni ikatolu ni siga. Ni kua ni veiyacovi.”*16 Ena mataka ni ikatolu ni siga, e kurukuru qai veitibiyaki na liva, e solega na ulunivanua na o vavaku,+ qai rogo levu mai na domo ni davui, era tekivu sautaninini na tamata kece ena keba.+17 E kauti ira tani na tamata mai na keba o Mosese mera tavaka na Kalou dina, ra qai lai tu ena nodra tikina ena ruku ni ulunivanua.18 E qai kubou taucoko tu na Ulu i Saineai, ni lako sobu mai kina o Jiova ena bukawaqa,+ ia na kena kubou e lako cake tiko ga vaka na kubou ni lovo, qai sakure vakalevu na ulunivanua taucoko.+19 Ni toso cake tiko ga na rogo levu ni davui, e vosa o Mosese, qai rogo mai na domo ni Kalou dina.20 E lako sobu mai o Jiova ena Ulu i Saineai me mai tu ena dela ni ulunivanua. Sa qai kacivi Mosese o Jiova me cabe yani ina dela ni ulunivanua, e cabe sara o Mosese.+21 E qai kaya vei Mosese o Jiova: “Lako sobu, vakasalataki ira na tamata mera kua ni via sugulaki ira yani mera raici Jiova, de qai mate e levu vei ira.22 Mera vakasavasavataki ira tale ga na bete era dau toro volekati Jiova, me kua gona ni totogitaki ira o Jiova.”+23 E qai tukuna vei Jiova o Mosese: “Era sega ni cabe rawa mai ina Ulu i Saineai o ira na tamata, ni oni sa vakasalataki keimami oti kina, ena nomuni kaya, ‘Biuta wavolita na iyalayala ena ulunivanua qai vakatabuya.’”+24 Ia e kaya vua o Jiova: “Lako, siro sobu, oti mo cabe tale mai, o iko kei Eroni, ia mo kua ni laivi ira na bete kei ira na tamata mera sugulaki ira mera cabe mai vei Jiova, me kua ni totogitaki ira kina o koya.”+25 E siro sara o Mosese vei ira na tamata qai tukuna vei ira.


text:
Wase 79
Na veika sa vakatakilai yani mai vei Josefa Simici na Parofita mai Airame, Oaio, ena 12 ni Maji, 1832.
1–4, Sa lesi ko Jereti Kata me vunautaka na kosipeli, me vaka sa vakatakila vua na Dauveivakacegui.
1 Au sa kaya vakaidina vei kemudou, ni sa noqu lewa me lako tale yani ko Jereti Kata na noqu tamata ki na veivanua mai na tokalau; mai na dua na vanua ki na dua tale, ka vakakina mai na dua na koro ki na dua tale na koro, ena kaukauwa ni aveitabaki sa tabaki kina, ka vunautaka na itukutuku rekitaki, io na kosipeli tawavakaiyalayala.
2 Kau na tala yani vua na aDauveivakacegui, ka na vakavuvulitaka vua na dina kei na sala me muria;
3 Ia kevaka sa yalodina tikoga, au na vakaisalataki koya tale ena ivau sila.
4 Ia mo reki Jereti Kata na noqu tamata, ka kakua ni arere, sa kaya na nomu Turaga, io ko Jisu Karisito. Emeni.


text:
Vanua Kei Na Lewena | Mongolia
Veisiko i Mongolia
OGENGHIS KHAN e dua na tamataivalu qaqa ni ika12 ni senitiuri. A tauyavutaka na veivanua e qai kilai me matanitu kaukaua o Mongolia. Ia na gauna qo sa dua ga na iwase ni vanua lailai ena tadrua ni vanua o Rusia kei Jaina. E dua tale ga vei ira na vanua e vuravura era veituyaki na kena lewenivanua.
E vanua veico o Mongolia, era tu kina na veiulunivanua kei na veiuciwai. E tiko ena ceva na vanua dravuisiga o Gobi, e kilai levu nira se maroroi vinaka tu ga kina na sui ni manumanu lelevu na dinosaur. E 1,580 na mita na cere kei Mongolia mai waitui. Ni sega ni dau tau na uca me sivia e 250 na siga e veiyabaki, e veiganiti kina nodra vakatokayacataka na lewena me “Vanua ni Lomalagi Karakarawa” (“Land of Blue Sky”)!
E duatani sara na ivakarau ni draki ena vanua qo. Ena vulaikatakata e tubu totolo ina 40 na dikiri na celsius (40°C) na levu ni katakata, ia e rawa ni lutu sobu sara ena vulaililiwa me -40 na dikiri na celsius(-40°C). E voleka ni dua na ikatolu ni lewenivanua e Mongolia era dau veitokiyaki. Era dau yavala sara vakamataka na turaga kei na marama mera lai loba sucu ni me, bulumakau, kameli kei na tinaniose. Era kania vakalevu e Mongolia na kakana e caka mai na sucu kei na lewenimanumanu, na kena era dau taleitaka vakalevu na mateni.
Era dau veikauaitaki na lewe i Mongolia. Na nodra bure e vaka tu na valelaca e vakatokai me gers. Era dau dolava tu ga vei ira na tasivi kina mera vakacegu se kania na vo ni kakana. Ke ra vakavulagi era na vakarautaka na ti katakata vakasucu, qai vakamasima vakalailai.
E levu era lotu Bhuddha e Mongolia nikua. E vica era dau vakatevoro, so tale era Musolomani, kena vo era lotu vaKarisito, ia e levu toka era sega ni dau lotu. Era tu tale ga e Mongolia na iVakadinadina i Jiova, e sivia na 350 na kedra iwiliwili ra qai vakavulici ira tiko e sivia na 770 tale ena iVolatabu.


text:
2 Tui
Chapter 20
Sa Vakabalavutaki Tale Na Bula Nei Esekaia 1 E na gauna o ya sa tauvimate o Esekaia ka mani voleka sara ni mate. Sa qai lako vei koya o Aisea na parofita na luvei Emosi ka tukuna vua, "Sa vosa vakaoqo o Jiova: 'Mo cokonaka vinaka na nomu vuvale, ni o na mate vakaidina ka sega ni bula.'"
2 Sa qai vuki o koya kina lalaga, ka masu vei Jiova, ka vaka,
3 "Mo ni nanuma mada oqo, i Jiova, au masu, e na noqu dau lako voli e Matamuni e na dina kei na yalododonu, ka'u sa cakava ga na ka e dodonu e Matamuni." Sa tagi vakalevu sara o Esekaia.
4 Sa qai yaco, ni se qai yaco tikoga o Aisea e loma donu ni rara, sa yaco mai vei koya na vosa i Jiova, ka tukuna mai vua,
5 "Mo lesu tale ka tukuna vei Esekaia na nodra i liuliu na Noqu tamata, 'Sa tukuna vakaoqo o Jiova, na Kalou nei Tevita na tamamu: "Au sa rogoca na nomu masu, Au sa raica na wai ni matamu, Au na vakabulai iko vakaidina. Ena i katolu ni siga o na cabe cake kina vale i Jiova.
6 "Au na kuria tale na nomu siga me tinikalima tale na yabaki. Au na vakabulai iko kei na koro oqo mai na liga i tui Asiria; Ka'u na taqomaka na koro oqo e na Vukuqu, kei na vukuna na Noqu tamata o Tevita."'"
7 Sa qai vosa o Aisea, ka tukuna. "Mo taura e dua na i buli lolo." Era sa taura ka buluta kina na nona bo, ka sa bula cake sara mai o koya.
8 Sa qai tukuna o Esekaia vei Aisea, "Nai vakatakilakila cava e tiko ni na vakabulai au o Jiova, ka'u na lako cake talega kina ki na vale i Jiova e na i katolu ni gauna?"
9 Sa qai vosa o Aisea, ka tukuna, "Sa i koya oqo na i vakatakilakila vei iko mai vei Jiova, ni na cakava o Jiova na ka e sa vosa oti kina o Koya; me toso i liu na i yaloyalo me tini na i kalawa se me suka tale i muri me tini na i kalawa?"
10 Sa qai sauma yani o Esekaia, "E ka rawarawa ga na kena lako sobu na i yaloyalo me tini na i kalawa; sega, laiva mada me suka i muri na i yaloyalo me tini na i kalawa."
11 Sa qai kaci yani o Aisea vei Jiova, ka sa vakasuka tale mai o Koya na i yaloyalo me tini na i kalawa i muri, ka lako sobu kina na i vakatakilakila ni matanisiga i Easi.
12 E na gauna o ya o Pirotaki-Palatani na luve i Palatani, na tui Papiloni, sa kauta e dua na i vola kei na ka ni loloma vei Esekaia, ni sa rogoca o koya ni tauvimate tiko o Esekaia.
13 Sa vakarogoci iratou vakavinaka o Esekaia, ka vakatakila vei iratou na veivale taucoko ni nona i yau – na siliva kei na koula, na kaloni kei na waiwai ni lumu, kei na nona i yaragi – kei na ka kecega e kunei e na nona i yau. E sega tale e dua na ka me tiko e nona vale kei na nona matanitu e sega ni vakatakila vei ira o Esekaia.
14 Sa qai lako o Aisea na parofita vei Tui Esekaia, ka tukuna vua, "Na cava e ratou tukuna na tamata oqo ka ra lako talega mai vei iko mai vei?" Sa tukuna sara o Esekaia, "Era lako mai na dua na matanitu yawa sara, mai Papiloni."
15 Sa qai tukuna, "Na cava so era sa kunea ena nomu vale?" Sa sauma o Esekaia, "Era sa raica na ka kecega e tu e noqu vale; sega tale ni qai vo e dua na ka e na noqu i yau, ka'u sega ni vakatakila vei ira."
16 Sa qai tukuna o Aisea, vei Esekaia, "Rogoca na vosa i Jiova:
17 'Raica, sa lako tiko mai na siga, na ka kece oqori e tiko ena nomu vale, kei na veika kece era a binia tiko mai na nomu qase, me yacova na siga oqo, e na kau kece yani ki Papiloni; sega ni dua tale na ka me vo,' sa tukuna oqori o Jiova.
18 'Era na kauta laivi talega e so na luvemudou tagane ka ra lako sobu mai vei kemudou, o koya dou na vakasucuma, ka ra na la'ki euniki (matanivanua) e na vale nei tui Papiloni.'"
19 Sa qai tukuna o Esekaia vei Aisea, "Sa rui vinaka na vosa i Jiova o sa cavuta!" Ni sa tukuna o koya, "Ena sega beka na vakacegu kei na dina e na noqu veisiga?"
20 Ia na vo ni vei cakacaka kece i Esekaia – nona kaukauwa, na nona a cakava rawa e dua na tobu wai kei na sala ni wai me vakau mai kina na wai ki na koro – e sega li ni ra volai tu e na i vola tukutuku ni veigauna baleti ira na tui e Juta?
21 Sa qai mai moce yani O Esekaia kei ira nona qase. Sa mani taura o Manasa na luvena na lewa me kena i sosomi.


text:
Vakatutu
NA VALE NI VAKATAWA
Ka meda tukuna: E kilai levu ena ivola na Vakatakila na le va na dauvodo ose. Eso era taqayataka. Ia eso era via kila sara ga.
Tikinivolatabu: Vta 1:3
Solia: Na Vale ni Vakatawa qo e vakamacalataka na sala e itukutuku rogorogo vinaka kina vei keda na ka me baleti ratou na va na dauvodo ose.
VAKAVULICA NA KA DINA
Taro: Oni vakabauta ni rawa nida kila na ka ena yaco ena veigauna se bera mai?
Tikinivolatabu: Ais 46:10
Ka Dina: E vakatakila vei keda o Jiova na veigauna se bera mai ena nona Vosa, na iVolatabu.
E RAWA NI MAMARAU NOMU VUVALE
Ka meda tukuna: Keimami vakaraitaka tiko mai na vidio lekaleka qo me baleta na vuvale. [Me saravi na vidio lekaleka E Rawa ni Mamarau Nomu Vuvale.]
Solia: Ke oni via wilika na brochure e cavuti tiko ena vidio, au rawa ni solia wale vei kemuni e dua, se au rawa ni vakaraitaka vei kemuni na sala moni download kina ena website.
VOLA E KE NOMU VAKATUTU
Vakayagataka na vakatutu sa oti mo bulia kina nomu ivakamacala ena cakacaka vakavunau.